text:
- Tíðindi, mentan og ítróttur
Saudiarabiskur journalistur horvin
Ein búskaparligur toppfundur, sum skuldi vera í Saudiarabia frá 23. til 25. oktober verður, um illa vil til, av ongum - og í øllum førum verður ikki talan um tann toppfundin, tað skuldi vera.
Orsøkin er møguliga drápið av einum journalisti. Jamal Khashoggi, sum journalisturin eitur, er seinast sæddur, tá hann fór inn á sendistovuna hjá Saudiarabia í Turkalandi. Tað var 2. oktober.
Turkisku myndugleikarnir ákæra Saudiarabia fyri at hava myrt journalistin. Saudiarabia sigur, at journalisturin var á lívi, tá hann fór av sendistovuni.
Tó siga bæði Washington Post og CNN, at turkiskar og amerikanska fregnarkeldur hava fingið fatur á bæði myndum og ljóði, sum skjalfesta drápið.
Hetta málið hevur fingið mikla altjóða umrøðu. Eitt nú hevur franski forsetin Emmanuel Macron heitt á Saudiarabia um at hjálpa til við at greiða málið.
Og nú er líkt til, at málið eisini fer at merkja ætlaða búskapartoppfundin í Saudi Arabia.
Forsetin í Heimsbankanum hevur boðað frá, at hann ikki verður við á fundinum. Tað sama hava stórir miðlar sum New York Times, CNN og Bloomberg.
Umframt hesar miðlarnar hava umboð fyri stórar altjóða fyritøkur givið avboð.
Khashoggi skrivaði fyri eitt nú Washington Post, og amerikanski forsetin, Donald Trump, sigur, at hann fer at gera sítt til, at málið verður uppklárað.
Somuleiðis sigur Trump, at revsingin verður hørð, um tað vísir seg, at Kashoggi varð myrdur.
Sí eisini


c: text/html

text:
Tormóður Stórá er 19. januar 2015 settur sum leiðandi yvirlækni/depilsleiðari á Psykiatriska deplinum fyri eitt 6 ára skeið.
Tormóður Stórá er útbúgvin serlækni í psykiatri frá 2006 og er 51 ára gamal.
Hann hevur verið í ymiskum leiðandi størvum á Psykiatriska deplinum í umleið 10 ár.
Depilsleiðslan er eitt toymið, ið fevnir um leiðandi yvirlækna og leiðandi sjúkrarøktarfrøðing, ið er Tórunn Højgaard Ósá.
Umframt týðandi dagliga kliniska og fyrisitingarliga raksturin av deplinum eru nakrar av høvuðsavbjóðingunum at tryggja samanhangandi sjúklingagongdir, menning innan trygd og dygd, menning av samstarvinum við samstarvsfelagar innan- og uttanlands, rekruttering av serkønum heilsustarvsfólki, umframt at verða partur av spennandi tilgongdini við at byggja nýggjan psykiatriskan depil sum partur av H-bygningsverkætlanini.

robotstxt: allowed

filter: keep


text:
Landssjúkrahúsið hevur í dag vitjan frá sjúkrahúsinum í Mariehamn, Álandi.
Endamálið við vitjanini er, at fáa vitan um, hvussu føroyska heilsuverkið setti í verk talgildu heilsuskipanina í 2007. Tað er tann skipanin sum verður brúkt til sjúklingajournal.
Føroyar er serstakt á tann hátt, at vit brúka somu skipan bæði í kommunulæknaskipanini og í sjúkrahúsverkinum í mun til onnur lond, sum ofta hava ymsar skipanir.
Tey luttakandi á ferðini til Føroya eru 8 í tali, harímillum ábyrgdarhavandi fyri journalskipanini á sjúkrahúsinum í Mariehamn, ein kommunulækni sum áður hevur verið stjóri á sjúkrahúsinum, leiðandi sjúkrarøktarfrøðingur, fíggjarstjóri umframt onnur.
Á Landssjúkrahúsinum fáa tey í dag greitt frá, hvussu verksetanin av talgildu heilsuskipanini fór fram og hvørjar avbjóðingarnar vóru, og tey fara at vitja á eini seingjardeild og í bráðmóttøkuni, fyri at síggja hvussu skipanin verður nýtt. Somuleiðis fáa tey víst, hvussu kommunulæknar brúka skipanina í praksis. Seinnapartin fáa tey innlit í teknisku viðurskiftini og trygd í samband við varðveitan av sjúklingaupplýsingum.
Tað búgva uml. 30.000 fólk í Álandi, og orsøkin til vitjanina frá sjúkrahúsinum í Mariehamn er helst, at til ber at samanbera sjúklingatalið við okkara í Føroyum.
Gestirnir úr Álandi steðga í Føroyum í 2 dagar.


text:
Jens Hákun Leo
17.02.2017 - 08:01
Tíðindi > Samfelag & Politikkur > Samferðsla
Í sambandi við, at fyrsta skotið í byggingini av Eysturoyartunnlinum verður latið av nú týsdagin, 21. februar, verður alment hátíðarhald á Strondum.
Hetta boðar felagið P/F Eystur- og Sandoyartunlar frá í tíðindaskrivi í morgun, vísandi á, at um viðrar, verður byrjað klokkan 14.
Teitur Samuelsen, stjóri í P/F Eystur og Sandoyartunlum, leggur eftir ætlan út við at bjóða vælkomin, og halda hareftir Aksel V. Johannesen, løgmaður, og Artur Johansen, bygdarráðsformaður í Sjóvar Kommunu, røðu
Røðurnar verða við tunnilsmunnan á Strondum.
Klokkan 14.15 skjýtur Henrik Old, landsstýrismaður í samferðslumálum, so fyrsta skotið.
Eftir hesa hátíðarløtuna verða kaffi, te og køkur at fáa í bygdarhúsinum á Strondum
Fyriskipararnir leggja aftrat, at verður veðrið ikki til vildar, verða røðurnar í staðin hildnar í bygdarhúsinum eftir fyrsta skotið
Í sambandi við hátíðarhaldið, siglir annars Ternan av Bursatanga kl. 12.30 inn á Strendur. Túrurin er ókeypis. Á vegnum verður lagt at í Nólsoy. Siglt verður aftur av Strondum kl. 16.00 til Havnar. Ternan tekur 295 ferðafólk. Bussur koyrir frá Ternuni til tunnilsmunnan, eins og frá tunnilsmunnanum til bygdarhúsið og aftur til Ternuna.


text:
20. Apr 2011
Pætur Albinus og Peter Niclasen eru føroyameistarar í tvímansleiki 2011. Í finaluni vunnu teir sannførandi móti Halli Thorsteinsson og Fróða F. Jensen. ...
19. Apr 2011
Á gallaveitsluni leygarkvøldið varð eisini kunngjørt, at Elias Ellefsen á Skipagøtu úr borðtennisfelagnum TÓR varð valdur til ársins stjørnuskot í borðtennis í ár. Elias sjálvur var burturstaddur, men semja var millum mongu borðtennisfólkini á veitsluni, at valið av unga og evnaríka Eliasi var rætt. Tillukku...
19. Apr 2011
Á gallaveitslu leygarkvøldið varð kunngjørt, hvør varð ársins leikari hjá kvinnum og monnum. Ikki óvæntað varð talan um FM-vinnararnar Henriettu Nielsen og Ragnar Egilsson. Tillukku við tí. ...
19. Apr 2011
Landsliðsvenjarin Jan Berner kom til Føroya fríggjadagin í farnu viku fyri at fylgja FM-kappingunum um vikuskiftið. Mánadagin byrjaði so venjingalega við bruttohópi úr A-landsliði og ymsum unglinga-landsliðum. Venjingarlegan fer fram í frálíku hølunum í nýggja skúlanum við Løgmannabreyt. ...
19. Apr 2011
Finalan í einmansleiki hjá kvinnum varð eisin avgreidd stóra finaludagin, ið var leygardagin. Tað vóru tær báðar Henrietta Nielsen og Rakul Mikkjalsdóttir, ið møttust í finaluni. Henrietta býr og spælir í Danmark, meðan Rakul býr og venur á Tvøroyri. Henrietta vann finaluna við úrslitinum 4-1...
19. Apr 2011
Tað var ongantíð nakar ivi um úrslitið av finaluni í einmansleiki leygardagin millum Ragnar Egilsson og Peter Niclasen. Ragnar spældi væl og trygt. Hann legði Peter undir trýst beinanvegin, og Peter megnaði ikki at svara aftur. Úrlsitið var 4-0 til Ragnar, og ber tað boð...
16. Apr 2011
Nú er greitt, hvør møtist í ymsu borðtennisfinalunum í morgin. Tvímansleikur, Kvinnur: Rakul Mikkjalsdóttir og Henrietta Nielsen møta Lív Øster og Vár Holm Tvímansleikur, menn: Hallur Thorsteinsson og Fróði Jensen møta Pætur Albinus og Peter Niclasen Blandaður tvímansleikur: Henrietta Nielsen og Ragnar...
12. Apr 2011
Kappingarnevndin boðar frá, at deildirnar kvinnuunglingar, mansunglingar og meðaldeild verða avgreiddar fríggjakvøldið 15. apríl. Eisini verða innleiðandi dystirnir í kvinnudeildini og meistaradeildini hjá monnum leiktir sama kvøldið. Í teimum báðum seinast nevndu deildunum verður leikt fram til finalurnar, sum verða avgreiddar stóra finaludagin - leygardagin...


text:
FØROYA ALTJÓÐA SKIPASKRÁSETING
Í FAS kunnu skip meldast til skráseting, sum eru 100 BT til støddar ella meira.
Fyri at eitt skip skal kunna metast sum føroyskt og sigla undir føroyskum flaggi, má eigarin vera føroyskur. Sum føroyskur eigari verður mettur parta-, smápartafelag ella vinnurekandi grunnur, skrásettur í Skráseting Føroya.
Fiskifør og stuttleikafør kunnu ikki verða tikin upp í Føroysku Altjóða Skipaskránna.
Oyðubløð: Tilmelding til Skipaskránna og FAS
Leiguskráseting
Føroya Altjóða Skipaskráseting loyvir leiguskráseting (bareboat-skráseting) til føroyskt flagg og til fremmant flagg.
Sí meiri kunning og tilmeldingarskjøl á www.fas.fo.


text:
Bruttotjóðarúrtøka
Bruttotjóðarúrtøkan (BTÚ) er virðið á øllum tænastum, ið verða veittar í einum landi, eina ávísa tíð.
Innihaldsyvirlit
BTÚ kann skilmarkast og ásetast tríggjar vegir[rætta | rætta wikitekst]
Framleiðsluháttur (I)[rætta | rætta wikitekst]
- Framleiðsluvirði (støðisprísir) - Nýtsla í framleiðsluni (keyparaprísir) + Vøruskattir - Vørustudningur - Rætting fyri FISIM
Útreiðsluháttur (II)[rætta | rætta wikitekst]
- Húsarhaldsnýtsla + Almenn nýtsla + Fastar bruttoíløgur + Goymslubroytingar + Útflutningur - Innflutningur
- Nýtsla samanlagt + Bruttoíløgur + Nettoútflutningur
Inntøkuháttur (III)[rætta | rætta wikitekst]
- Løn og atknýtt gjøld + Rakstraravlop + Kapitalslit + Framleiðsluskattir - Framleiðslustudning - Rætting fyri FISIM


text:
Sverri Egholm
20.10.2017 - 14:40
Tíðindi > Vinna & Tøkni > Ferðavinna
Norrøna legði í morgun frá landi í Landskrona og hevur nú kós móti Hirtshals.
Sambært ferðaætlanini verður Norrøna í Hirtshals klokkan 21 í kvøld, og fer leggur leiðina móti Føroyum í morgin seinnapartin klokkan 15 lokala tíð.
Tað var tíðliga leygarmorgunin, at Norrøna fekk maskinbrek nakað út fyri Hirtshals, har ferðamannaskipið skuldi leggja at klokkan 10 lokala tíð. Í fyrsta umfari var roynt at umvæla skaðan umborð, men tað lat seg ikki gera.
Tá Norrøna kom til Hirtshals klokkan 23 varð skjótt farið víðari til Landskrona, har skipið hevur verið í dokk til í morgun.
Orsøkin til, at tað gekk so lang tíð til Norrøna slapp úr Landskrona var, at ein trekkstong til eina av skrúvunum, skuldi framleiðast av nýggjum. Upprunaliga varð hildið, at luturin kundi umvælast.
Greitt er, at hendingin fer at kosta fleiri milliónir og Smyril Line hevur eisini tryggjað seg ímóti tílíkum. Men sambært Rúna Vang Poulsen, stjóra, vita tey ikki enn hvussu stórur partur verður dekkaður av tryggingini.


text:
Aftur í ár var Treysti væl umboða í Reykjavík til Reykjavík Marathon. Í ár vóru vit eitt ferðalag uppá 22 fólk, svarandi til 11 pør. Hetta var ein sera væl fyriskipaður túrur sum Ruth Johannesen við hjálp frá øðrum góðum kreftum stóð á odda fyri.
Vit høvdu ein mega góðan túr. Vit høvdu tað stuttligt saman, ikki at tala um seinasta kvøldi tá við vit fingu vitjan av 2 blámonnum.
Hvat í renningini víðvíkur so havi eg, síðani eg fekk trupuleikar við lyskuni til várkappingina í Runavík, miðvíst arbeitt við at koma í form aftur. Og hevur tað gingið spakuliga framá. Mítt fyrsta mál á vegnum var at renna eina góða tíð á Ólavsøku, og tað eydnaðist til fulnar, eg forbetraði tíðina frá í fjør við út við hálvum minutti. Hetta var sera gott, at hava vit til næsta máli, sum var at taka lut í ½ marathon í Reykjavík. Upprunaliga ætlaði eg at renna heilt marathon í ár, men eg metti ikki formurin var til tað. Vera hatta raska rann harafturímóti heilt marathon.
Veðrið var ikki eins gott sum tað var í fjør. Tá var tað super veður við nógvari sól. Minnist vit eftir renningina lógu og sólaðu okkum á altanini áðrenn vit fóru í býin. Í ár var regn og grátt veður, men tíbetur lítil og eingin vindur.
Eftir at hava sagt nøkur fá orð setti forseti Íslands Ólavur Ragnar Grímsson Reykjavík Marathon 2013 í gongd. Heilt og hálvt marathon rennarnir startaðu kl. 8:40 meðan tey sum runnu 10 km startaðu kl. 9:35. Hóast heldur gráa veðrið so var tað sera gott at renna, ikki for heitt og tað passaði mær super. Eg hevði sett mær fyri at forbetra tíðina frá í fjør, tí skuldi eg halda eina miðalferð niðanfyri 4:12 pr. km. Hetta eydnaðist so at siga allan vegin við undantaki av tá ið eg kom út á 15 km tá er ein eitt sindur avbjóðandi brekka, annars er rutan ógvuliga fløt.
Eg komi í mál í tíðini 1:28:13 og er tað 33 sek betur enn í fjørt, so eg eri ógvuliga væl nøgdur við mítt avrik í Íslandi hesaferð. Hvør veit kanska eg renni eitt heilt marathon komandi ár.
Vera kom í mál aftaná 42.195m við tíðini 4:08:32, sum er ein frálík tíð. Hetta er hennara fyrsta marathon.
Her er leinkja til renningina eg havi skrásetta í Sporttracks.mobi http://sporttracks.mobi/activity/1724380


text:
Bókin er vald at vera næstbestu myndabók, ið komin er út í Svøríki í 2007. Frammanundan hevur hon fingið svenska Augustprisen í 2007.
Tað er lætt at síggja, hví so er, tá ið tú letur hesa vøkru bókina í stórum arkabroti upp. Hon er um ein beiggja, sum leitar eftir systur sínari, men tað er torført, tí hon hvørvur í heilum burtur í eyðkendu myndunum hjá Sven Norqvist, sum nógv kanska kenna frá søgunum um fressin Findus.
Myndirnar eru ótrúligar við nógvum smálutum, ið gera at tú kanst brúka nógva tíð at blaða í henni!
Aftur


text:
Tað frøir mitt gamla svimjihjarta, at býráðið einmælt samtykti ígjár at fara undir projekteringina og byggingina av langhylinum í Havn.
Stígur kom í fjør, tí ov nógvar íløgur vóru i gongd i senn, men nú verður sett inn við fullari ferð við langhylinum.
Hylurin i Gundadali hevur tænt væl i 30 ár, men nú er tíðin komin at geva svimjingini, bæði breidd og elitu, bestu karmar.
Í okt mdr koma eisini umboð fyri FINA til Føroyar fyri at tryggja okkum, at hylurin stendur altjóða mát.
Kelda: Annika Olsen Facebook


text:
Romafólkið
Sigoynarar (ella rómanar [1]) eru eitt fólk, sum í nógvum førum verður sætt niður á í Evropa. Sigoynarar hava lívliga mentan, og teimum dámar væl dans og tónleik. Tey koma upprunaliga úr India, og fram til 19. øld vóru tey meir ella minni trælir fyri aðalstættina og kleystrini í Evropa [2]. Tá demokratiið tók dik á seg, sluppu tey leys. Men tey áttu onga jørð og einki land, høvdu onga útbúgving og myrkan húðarlit, so framtíðarútlitini vóru einki serlig. Mannarættindafólk siga, at romakvinnur ofta verða sendar til serligar føðideildir at eiga. Og tá børnini hjá teimum fara í skúla, enda tey ofta í flokki saman við menningartarnaðum børnum. Ein fólkateljing í Rumenia í 2013 vísti, at har búðu 500 000 romafólk. Men summi siga, at rætta talið er nærri tveimum milliónum. Tey, sum sleppa burtur úr fátækradøminum, viðganga sjáldan sínar røtur, og tað ger tað eisini truplari hjá romafólkinum at stríðast móti tí mismuni, teimum er fyri. Í árunum, tá Rumenia samráddist við ES um limaskap, gav rumenska stjórnin lyfti um at gera ætlanir, sum skuldu samansjóða ella integrera romafólkið við restina av rumenska samfelagnum. Í Rumenia eru mong ymisk fólkasløg; fjølmentastir eru rumenar, men har eru eisini sigoynarar, ungarar og týskarar, og við strondina við Svartahav, har ið nú eru mangir frítíðarstaðir, hava turkar og ukreinar búsett seg. Fyrr búði mesta fólkið á bygd og livdi av landbúnaði, men so hvørt ídnaðurin hevur ment seg, eru alt fleiri og fleiri fólk flutt til býirnar at búgva. Nógv fólk í Rumenia liva undir sera vánaligum umstøðum. Rumenia er tað landið í Evropa, sum hevur tað størsta fátækradømi.
Serfrøðingar siga, at romafólkið hevur havt fleiri bakkast seinastu tíðina av ymsum orsøkum. Vinnuvegir, sum fólkið fyrr livdi av, eitt nú at stoypa messinggrýtur og skógva ross, eru ikki eftirspurdir longur. Og nýggjar evropeiskar reglur um sølu av livandi kríatúri, sum romafólkið fyrr gjørdi nógv av, hava gjørt tað truplari hjá teimum at fylgja við, tí tey megna ikki at taka sær av øllum pappírsarbeiðnum, sum nú fylgir við hesi vinnuni. Og sjálv sigoynaramentanin hevur heldur ikki gagnað romafólkinum, siga serfrøðingar [3]. Hetta er eitt klikut, sera patriarkalskt samfelag, har fólk verða noydd til at gifta seg á ungum aldri, og virðingin fyri útbúgving hevur ongantíð verið stór. Romafólkini, sum í flestu førum ikki hava útbúgving og bert fáar arbeiðsroyndir, hava fyri tað mesta fingið eina vánaliga móttøku í Vesturevropa. Summi hava funnið okkurt fyrifallandi arbeiði, eitt nú at savna gamalt jarn ella mála hús. Men onnur hava skrivað seg upp til almannaveitingar ella bidda á gøtuni og stjala úr handlum. Tey hava sett kósina vestur eftir til tey ríkaru ES-londini, og nú hava tey eisini íbirt eitt kjak í Evropa um, hvussu opin tey ”opnu ES-landamørkini” í veruleikanum eru.


text:
Orð: Hanus S. Hansen
Lag: Jens Guttesen
1. Fyrr ófriður sál mína nívdi,
eg friðleysur gekk mangan dag,
tann hugsan: Tín sál livir ævigt!
Hvat skuldi eg gera við tað?
Her stendur tú stutt, eins og blóman,
tú følnar og fellur ein dag!
Hvør verður tín lagna í ævir,
títt ókenda framtíðarstað?
2. Vár Faðir í Himli er góður
og vil hvørjum syndara væl.
Á krossinum Sonur hans bløddi,
hans kærleiki vinna teg skal!
Ein ránsmann hann frelsti tann dagin
og bað fyri fíggindum frið.
„Tey vita ei, hvat ið tey gera,
eg ynski at frelsa tey við!“
3. Eg sá hetta elskandi hjarta,
tað eyma og sorgtunga brá,
eg fall har í náðinnar armar,
so glaður eg takkaði tá:
Mín Vinur, tú ert fram um allar,
tí tú gavst títt alt fyri meg.
Títt prís vil eg glaður fram bera,
í undran eg tilbiði teg!


text:
9. september
9. september er dagur 254 í árinum í gregorianska kalendaranum (dagur 255 um skotár er). 111 dagar eru eftir av árinum.
Hendingar[rætta | rætta wikitekst]
- 2001 – Alzheimerfelagið stovnað
- 2014 - U21 landsliðsdystur hjá monnum: Føroyar - Montenegro 1-0, málið skoraði Ári Mohr Jónsson í 31. minutti. Føroyar endaðu aftast í bólkinum við 4 stigum.
- 2014 - Beinagrindin sum varð funnin 150 metrar úr landi á 22 metra dýpi útfyri Ljósá av einum frítíðarkavara hin 31. august 2014, varð eyðmerkt til at vera líkið av Dánjal Petur Hansen (Piddi), ið varð myrdur í november 2011. Ein kroati varð tá handtikin og seinni dømdur sekur, sjálvt um onki lík tá varð funnið. Nógv teknisk spor vóru í málinum.


text:
Tá vit fara í fjørðin ella í hagan, eiga vit eisini at geva gætur rætta nýtslu av vørum, ið innihalda sum minst av dálkandi ella skaðiligum kemiskum evnum. Eitt nú við at velja minst umhvørvisskaðiligu botnmálingina til bátin og við at skilja og burturbeina alt dálkandi burturkast rætt.
Hyggjuráðini eru at spyrja eftir vørum, sum eru merktar við antin Svananum ella Blómuni, ella á aðrar mátar at tryggja sær, at vøran ikki inniheldur kemisk evni, ið eru skaðilig fyri umhvørvið ella heilsuna. Røtt burturbeining hevur eisini stóran týdning.


text:
Pál Joensen og Jón Bjarnason fóru mánadagin 4. januar til Potsdam í Týskalandi, at venja har í 12 dagar saman við harðastu svimjarum úr Týskalandi, Avstralia, Italia, Spania og Suðurafrika. Talan er um fyrstu “Battle Training Camp” venjingarlegu millum hesi lond, har endamálið er at savna sterkastu langteinasvimjarar úr hvørjum landi, til í felag at skapa ein dynamikk í venjing, sum annars er torførur at skapa í hvørjum landi sær. Og harvið at standa seg betri ímóti venjingardeplunum í USA, har bestu svimjarar annars vanliga flokkast.
[Myndatekstur: Dirk Lange greiðir frá “Torture of the Day”, sum er monsterserian tann dagin. Hendan dagin var tað 5000 metrar max svimjing, svarandi til at renna 20 km við fullari ferð, sum partur av eini 15000 metrar langari morgunvenjing.]
Eftir ætlan skuldu bestu russisku svimjarar eisini luttaka, so sum Nikita Lobintsev ið vann silvur í 400 frí á EM í Istanbul í desember, og Yuri Prilukov ið eigur evropametini í 1500 frí á stuttgeil og langgeil. Men av onkrum politiskum ávum hava flestu russarar meldað avboð, fortelur Jón Bjarnason úr Potsdam, uttan ein svimjari sum gongur á skúla í Týsklandi, og so russiski landsliðsvenjarin Aleksei Vorontsov.
Men hini eru altso bestu langteinarar úr Týskalandi, Avstralia, Italia, Spania og Suðurafrika. Týski Paul Biedermann er har, sum er heimsmeistari og evropameistari í 200 og 400 frí, og sum eigur heimsmetini í 200 og 400 frí á bæði langgeil og stuttgeil. Hartil havsvimjarin Jan Wolfgarten, sum yvirraskaði øll á EM í Istanbul, við at vinna gull har í 1500 frí. Italski Samuel Pizzetti er har, sum varð nr 3 í 1500 frí á italsku meistarastevnuni í november, umframt spanski Marcos Rivera Miranda, sum varð nummar 5 í 1500 frí á EM í Istanbul. Og so onnur, sum til dømis týski Thomas Lurz, ið vann alt sum var vert at vinna í havsvimjing á ‘stytru’ teinunum í 2009, íroknað heimsmeistarastevnuna á 5 og 10 kilometrum í Rom.
Venjararnir eru til dømis týski Jörg Hoffmann, ið varð heimsmeistari í 400 og 1500 frí á langgeil í Perth í 1991, umframt heimsmeistari í 1500 frí á stuttgeil í Athen í 2000. Hartil týski landsliðsvenjarin Dirk Lange, og sum nevnt russiski landsliðsvenjarin Aleksei Vorontsov. Italiumenn hava eisini sín venjara við, og hartil luttaka ein rúgva av læknum og fysioterapeutum frá ymiskum londunum, til at halda eygu við svimjarunum. Týska svimjisambandið hevur keypt ein Dr. Home Gharavi kallaður “Homer” úr NFL – altso amerikanskan fótbólt – at standa fyri matskrá, strekking og styrkivenjing.
Venjararnir íroknað Jón Bjarnason skiftast um at gera venjingarskráir, og hjálparfólkini eru eisini tøk uppá tvørs av svimjisambondunum. Til dømis skal NFL-læknin seinnapartin hyggja at beinunum hjá Pál, til at kanna hvussu beinsparkið hjá honum kann gerast líka sterkt sum hjá summum av hinum. Læknarnir taka leypandi blóðroyndir, meðan svimjararnir svimja, til at máta mjólkasýruinnihald í blóðinum, ið greitt fortelur hvussu formurin hjá teimum er. Og her klárar Pál seg væl: Í gjár svumu teir til dømis 20×200 frí, har Pál lá um 2:11 minuttir fyri hvørjar 200 metrar við mjólkasýruinnihaldi akkurát undir 4 mmol/l, meðan Biedermann lá um 2:20 við somu mmol/l, inntil Biedermann ikki orkaði meira umleið við endurtøku nr 15.
Í morgun hava teir svomið 5000 metrar við hægri tempo enn tá ið teir svomu 20×200. Pál var skjótastur, og tað sá gott út sambært Bjarnasyni. Heilsan er góð og formurin í topp, men har manglar sum kunnugt eitt sindur í beinsparkinum, tá ið á stendur. Summir av hinum eru óhugnaliga sterkir í beinsparki, har teir til dømis í morgun kláraðu at fylgja við hinum í 6×200 bein, hóast restin svam í fitjum.
[Myndatekstur: Pál Joensen og hinir beint eftir “Torture of the Day”: 5000 metrar max svimjing.]
Eftir ætlan er hetta fyrsta “Battle Training Camp” venjingarlega í eini røð, har tær næstu verða í Russlandi og Suðurafrika. Pál Joensen slapp á hesa venjingarlegu vegna tey góðu úrslit sum hann hevur fingið seinastu árini; men tað er tó enn ikki 100% vist at hann fer á tær næstu eisini. Hetta serliga tí at Jón sum kunnugt hevur ríkiligt at gera eisini her heima, fyri bæði restina av Suðuroyar Svimjifelag og Svimjisamband Føroya, og tí at tað er kostnaðarmikið at verða so nógv burturstaddur. Men vit vita frá suðringinum, at hann gleddi seg nógv til at sleppa at venja saman við hesum monnum, til at føla á sín egna kropp hvat teir duga til í venjing, í mun til hvussu teir innanhýsis standa seg í kapping. Og hesin partur tykiskt í øllum førum at vera náddur, hóast teir enn bara hava vant saman í tveir dagar.
Eftir ætlan fer venjingin at vera í minsta lagi 120 kilometrar um vikuna, hesar dagarnar sum venjingarlegan varar. Pál og Jón koma aftur til Føroyar tann 17. januar, og næsta uppgáva hjá teimum verður so teknisk test í Tórshavn tann 23. januar, við estiska professaranum Rein Haljand.
Vegna Svimjisamband Føroya
Rókur í Jákupsstovu


text:
Grundupphæddin í fólkapensjónini skal endurreisast og økjast
Sambandsflokkurin hevur lagt uppskot fyri Løgtingið um at hækka grundupphæddina í fólkapensjónini, so okkara eldru borgarar aftur hava rætt til tryggu og skattafríu grundupphæddina, sum 14. september-samgongan tók frá teimum
Grundupphæddin í fólkapensjónini hevur í meira enn hálva øld verið bulurin í pensjónini hjá føroyingum.
Kortini valdi 14. september-samgongan beint eftir, at hon kom til valdið, at niðurlaga grundupphæddina í fólkapensjónini. Javnaðarflokkurin, Tjóðveldi og Framsókn gjørdu seg inn á eina grundsúlu í vælferðarsamfelagnum.
Hetta var eitt stórt afturstig, tí grundupphæddin og fólkapensjónin í síni heild er ein sosial avtala – ein sátt – millum myndugleikar og borgaran, ið sjálvur hevur goldið til fólkapensjón alt sítt aktiva lív.
Tí hevur flokkurin lagt uppskot fyri Tingið um at hækka grundupphæddina í fólkapensjónini úr teimum verandi 43.068 krónunum upp í 50.028 krónur fyri stakar pensjónistar og úr 32.796 krónum upp í 39.756 krónur fyri giftar pensjónistar.
Soleiðis fáa okkara eldru borgarar tryggu og skattafríu grundupphæddina aftur, sum 14. september-samgongan tók frá teimum.
Vónandi taka allir flokkar á Tingi undir við uppskotið Sambandsfloksins. Um hetta ikki verður veruleiki, so skulu føroyingar kenna seg tryggar í, at so skjótt Sambandsflokkurin aftur kemur í samgongu, fer flokkurin at tryggja, at grundupphæddin verður endurreist og hækkað aftur.
Bárður S. Nielsen
formaður í Sambandsflokkinum
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Ætlar Bjørn at forkoma Sjálvstýrisflokkinum?
Kristin Michelsen stillar uppaftur
Alt hevur sína tíð her á fold
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Ljóðbrot: Tá dunnan endaði undir sofuni
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Hava lýst eftir stjóra fyri slakar 50.000 krónur
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Sjálvstýri havt ársfund
Eg gangi út frá, at Poul Michelsen hevur eina góða frágreiðing til vanliga skattgjaldaran
Saudi-Arabiski krúnprinsurin kann verða koyrdur frá
Vespureiðrið (94) - 22. okt 2018
Terje hugleiðir um almennan og privatan kappróður.
Tvístøða (43) - Øll sendingin
Samband
Postboks 226
FO-600 Saltangará


text:
Ein máti til at leggja dent á ávíst orð ella setningslið er at taka liðin framum í setninginum.
"Sverri ferðaðist nógv í Noregi, tá ið hann var ungur," kann soleiðis verða til "Í Noregi ferðaðist Sverri nógv" ella "Tá ið hann var ungur, ferðaðist Sverri..."
Nógv dentskipan kann merkja málstílin. Eitt tiltikið dømi er teknirøðin um Valiant prins (Eg hugsi ikki endiliga um føroysku týðingina, sum mær tykir ger heldur minni av). Men okkurt er, eitt nú hesir setningarnir: "Hvussu ið so Valiant gongur ílatin, eitt ber ikki til at loyna: kongssonur er hann " (Valiant 143 11-5-39)
- Tað kann stundum gerast heldur nógv av tí góða. Og í øllum førum er at ansa sær ikki at fara skeivur av samsvarinum, sum eitt nú tann gjørdi, ið endaði eina søgu sína um Øskudólg og tann gamla kongin við, at "Deyðurarvaði Øskudólgur alt ríkið."


text:
Navn: Elisabeth Petersen
Stutt um Elisabeth: Elisabeth er 34 ára gomul og er búsitandi undir Kongavarða saman við børnunum hjá sær, Aron (10 ár) og Drós (4 ár).
Elisabeth er útbúgvin skrivstovukvinna, kosmetolog, makeup artist og boligstylist við Neo Feng Shui sum sergrein.
Hon starvast til dagligt á Tinglýsingini og Landsfólkayvirlitinum sum skrivstovufulltrúi.
Elisabeth fer framyvir at blogga og skriva greinar fyri Hús og Heim.
Funktión, tema & harmoni
Kennist tað sum at tingini bara ikki fella uppá pláss í tínum heimi, og tú veitst bara ikki, hvat tað er, sum ger, at tað kennist so? Óansæð, hvussu tú flytir um og keypir nýggj ting, so ger tað ikki nakran stórvegis mun? Hugsar tú kanska “eg dugi bara ikki at innrætta”?
Ynskir ein at fáa eina gjøgnumførda innrætting, krevur tað, at ein hugsar seg um, áðrenn ein fer í gongd við at innrætta. Øll kunna læra at innrætta, men tað krevur, at ein brúkar tíð uppá tað og ger sær nakrar tankar um, hvat tað er ein ynskir, og hvønn stíl, litir og snið ein dámar.
Orsøkin er ofta, at ein ikki er klárur yvir, hvat tað er, ein skal hyggja eftir.
Fyrst og fremst kann ein byrja við at hava trýggjar høvuðsvegleiðingar í huga:
- Funktión
- Tema
- Harmoni
Les víðari niðanfyri lýsingina
FUNKTIÓN
Hvat er endamálið við rúminum t.d. stovuni, har slappar ein av, hyggur eftir sjónvarp, hugnar og kemur saman í vertskapi. Kenslan skal vera góð, tað skal merkjast heimligt, eina góða bleyta sofu, sitipláss til fleiri fólk, hugnaligt ljós, sum skapa ein góðan heimligan dám “atmospheru”.
Tað nyttar ikki at sofan er kostnaðar mikil og fín, soleiðis at tað blívur til, at ein nærum ikki torir at seta seg í hana, og situr í roynd og veru ikki gott.
Hava tit børn, so vil leður verða ein betri loysn, enn tøj, og er tørvur á plássi til at sova, so vel eina góða sovisofu. Brúka bleyt, deilig teppir og pútur.
Ein krók við einum góðum stóli, til lesnað og at sita og binda í, við góðum ljósi. Hugsa altíð funktionelt, men tó, passar tað til tín stíl, snið og litir?
Kollasja: Funktión
Les víðari niðanfyri lýsingina
TEMA
Tema er tann ávirkanin rúmið skal hava. Tað fevnir um tað kenslu tú fær tá tú stígur inn í rúmið. Er temaði í lagi, og smá lutirnir uppá sítt pláss, so stendur rúmi fram eyðkent og talar tað eins og fyri seg sjálvt.
Tema kann verða tann stílurin tú velir – halt teg mest møguligt til ein stíl (80%). Hvat dámar tær væl? ert tú mest til minimalistiskan, romatiskan, vintagestíl (shabby chic), ella onkran heilt annan stíl. Tað allar stuttligasta er at skapa sín egna stíl, og geva stílinum eitt persónligt navn.
Tann litsamansetingin tú velir. Vel møguliga trýggjar litir í sama litbrigdi, ella tríggjar kontrast litir. Tað skapar ró og harmoni.
Tapetið kann leggja dent á stílin tú velir.
Tilhoyri skal undirstrika temaði.
Temaði kann eisini verða við íblástri frá londum t.d. Marrokku, India ella New York v.m.
Kollasja: Tema
Les víðari niðanfyri lýsingina
HARMONI
Her snýr tað seg um at merkja tryggleika og vælveru í rúminum. Tú skal kenna teg vælkomnan, og tað skal verða sjónligt harmoni. Alt frá sniði, litum og tilhoyri hevur her eina ávirkan. Er ikki harmoni í rúminum, kann tað hava neiliga ávirkan á sinnið og orkuna, nógv meir enn ein hevur varhugan av.
Tungir og stórir lutir, skulu sundur býtast javnt runt í rúminum, annars tykist tað sum um, at rúmið koppar. Eru tingini væl stillað, skapar tað møbla harmoni.
Formar, litir og prýðis lutir skal rigga saman. Tó kann okkurt bróta frá, sum lutir ið hava ein persónligan týdning, tað børnini hava gjørt, arvur v.m. Tað skal eisini hava sítt pláss, tí tað skapar títt egna eyðkenni í stílinum, og ávirka tískil jaligt títt sinnið.
Kennist rúmi for “stívt” eru rundir formar sera góðar at brúka fyri at bróta tað “fýrakantaða”. Brúka her t.d. eitt runt sofaborð, rundar prýðislutir ella rundar lampur.
Heimið er í ein stóran mun okkara grundarlag. Okkara heimliga grundarlag um ein so kann siga. Tú skal gleða teg at koma heim. Tað er ein spegilsmynd av okkara persónmensku, og tað er her vit kenna tryggleika, og løða upp millum meldri sum mangan er í dagsins samfelagið. Eitt trygt heim sum harmonerar, er við til at skapa vælveru og yvirskot í okkara tilveru.
Kollasja: Harmoni
Deil Hesa Greinina


text:
Klokkan er nú hálvgum níggju her í Rom, og eg telji eini 25 fólk í køini til Jaked draktirnar. Tey lata fyrst upp klokkan 10, men her sótu eini 8 fólk longu tá ið Birita kom framvið klokkan kvart í 8, og tað var tí sikkurt líka so gott at fara í køina beinanvegin. Birita er í hylinum og venur einar 1000 metrar, og eg havi so tikið hennara kort við her í køina. Vit satsa uppá at hon kann sleppa higar út uttan sína akkreditatión, um hon er í fylgi við onkrum av hinum føroyingunum.
Hetta við superdraktunum er eitt sirkus, sum øll tó tykast at bara smílast at. Vit vistu at tað fór at vera so, við langum køum og trupulleikum at fáa akkurát røttu drakt. Og nú vita vit enntá øll, at hetta er um ikki eingangstilfeldi, so eftir øllum at døma ein av síðstu ferðunum, at superdraktirnar hava so nógv at siga. EM í Istanbul í desember verður nokk nakað líknandi, har øll mugu hava akkurát røttu drakt, til at seta met sum verða torfør – um ikki hopuleys – at taka longu tann 1. januar, tá ið draktirnar eftir øllum at døma verða forbodnar.
Tað er eftirhondini eingin ivi um, at draktirnar gera mun, og at summar draktir gera meira mun enn aðrar. Ella eisini er tað eitt ófatiligt ‘hype’ sum Lord og onnur hava klárað at skapað um hesar Jaked draktir, síðani fólk sita í kø í 3 tímar (tað hoyrdi eg akkurát hendan puertorikanaran við síðuna av mær siga), til at fáa hesar, heldur enn eina av hinum. Framleiðarin Orvar Aquazone tímir ikki ein gang at lata upp, hóast hann er beint við síðuna av Jaked básinum. Og Speedo følir eisini svian, her ovast í trappuni, við tað at har allatíð er fult av fólki uttanfyri teirra bás… sum standa í kø oman gjøgnum trappuna, til Jaked.
Arena X-Glide (ella R-evolution) er eisini ein spennandi drakt; men har hevur verið stongt líka til nú, leygarmorgun sum HM kappingin byrjar í morgin árini. Tey lata vist nokk upp kl 10 í morgun, men eg havi altso valt hesa køina fram um at standa einsamallur frammanfyri teirra bás, eisini hóast eg eri so gott sum 100% vísur í, at Jaked her ikki hevur røttu stødd til Biritu, og eg tí má velja støddina sum er eitt nummar ov stórt. Tey søgdu at rætta stødd kemur í morgin árini ella mánamorgun, og vit velja tí at taka hesa stødd 22, í vón um at kunna býta um aftur í morgin (tað søgdu tey at man kundi, um bara man ikki hevði verið í hylinum við draktini).
Ókey, hvørji fólk eru her? Her situr nøkur úr Puerto Riko, sum eg kundi hugsað mær sótu eitt sindur tættari undir lúkuni, til at umganga av ov nógv troðka seg inn í millum. Ein úr Barbados, og nakrar gentur úr Filippinunum. Hartil tveir sum siggja nokk so japanskir út. Tey spæla øll kort, saman, rættiliga multietniskt. Til høgru fyri meg situr ein japani og lurtar eftir tónleiki í stórum oyramikrofonum, og síðani ein meksikansk við iPod. Frammanfyri ein úr vist nokk Puerto Riko, sum spælir okkurt áhugavert telduspæl, vist nokk á iPhone, har hon sær nakrar stáplar av blokkum, sum hon so so skjótt sum gjørligt skal telja saman. Nú er Birita eisini komin, og hevur sett seg ímillum meg og hesa við telduspælinum.
Síðani situr ein kólsvartur úr Angola, og so upp gjøgnum trappurnar nakrir afturat úr Angola, einir tveir úr Japan, ein úr Brasil, ein úr Meksiko, og onkrir leiðarar ovast við Gucci taskum. So síggi eg ikki longur. Ein av teimum úr Angola gløðir í eina Nokia N95, og ein av japanunum í trappuni hyggar sær við eini Sony PSP spæliteldu. Ein japani gongur og ber vatn til teir sum sita, og onnur ganga eisini til og frá hinum sum sita, at práta. Onkuntíð sníkir onkur filippini seg inn í rúgvuna frammanfyri meg; men eg tími ikki at stressa um tað, so leingi sum talan er um dreingir sum eru størri enn Birita. Vit kappast jú ikki um somu drakt, og hartil havi eg longu lopið um sjálvur, í áðni, fram um japanan við oyrabollunum og gentuni úr Meksiko (simpult hen tí at vit sótu ov spjadd, og tað tí var vandi fyri at ein rúgva knappliga kundi vera frekari enn eg, og kroysta seg framum okkum øll).
Hetta er altso eitt sirkus sum vit hava roynt í gjár og fyrradagin, og sum vit heilt víst skulu royna aftur í morgin. Tað er ein troyst at vit enn kunnu sita, nú ein tími er eftir, so at Birita ikki møðist ov nógv. Og at vit eru inn ímóti vegginum, so at rúgvan ikki kann troðka okkum út frá og úr køini, tá ið upplatingartíðin nærkast.
Litava framvið, og her á gólvinum standa tveir eysturríkarar og tosa saman. Har kom Kina eisini framvið, í flipflops sum larma. Síðani trý úr Hong Kong, fleiri kinesarar, enn fleiri kinesarar, flip flop, flip flop. Jaked básurin er í eini gongd sum førir runt um umklæðingarrúmini, út í HM hylin, og tí er eitt slag av ferðsluæðr, so leingi sum køin loyvir tí. Har komu einir 7 amerikanarar eisini, men skomm at siga frá, so veit eg ikki hvørjir teir vóru. Birita fór líka at kanna um Arena hevur opið enn. Har kom ein leiðari úr Singapore, í kovboyhatti og við stressmappu. Ein úr Dominikansku Republikkini proklamerar á T-shirtini at “I’m from Earth”, og setur seg frammanfyri okkum í køini, at práta. Hann er væl størri enn Birita, og situr hartil í útjaðararnum av køini, so eg stressi ikki. Ein annar setur seg eisini, og harvið er við at gerst fult frammanfyri okkum, við bara einari gentu sum kann kappast við Biritu um drakt, og so annars stórum monnum.
Klokkan er 8. Ein tími er til Jaked letur upp. Ein úr Kekkia tekur sær vatn, meðan tríggjar úr Singapore ganga upp gjøgnum trappurnar. Kekkin setur seg yvir við vesihurðina at umhugsa um hann skal sníkja seg upp í køina. Jón Bjarnason kemur spákandi og stórsmílist. Fimm risastórir ukrainar ganga framvið, harav ein er kvinna. Nakrir bretar. Ein blámaður í UNICEF t-shirt. Nakrir japanar í svimjibuksum. Tveir ísraelskir svimjivenjarar møta Kuwait venjarum og svimjarum í trappuni. Ein eldri dama úr Grenada. Tveir úr Uruguay og ein úr Rumenia. Ein genta úr Aserbadjan og øv, ein genta í Arena blusu sum setur seg undir liðini á Biritu. Hon er umleið samu stødd sum Birita.
Bjarnason tekur Speedo draktina hjá Biritu við til FINA at merkja. Trí úr Írlandi tøffa upp gjøgnum trappuna, og løtu seinni koma eini 8 úr Fiji oman gjøgnum hana. Síðani fyrsta italska hjálparfólki sum eg havi sæð her í langa tíð. But don’t worry, tey koma her tá ið tað veruliga nærkast, at gera manngarð um okkum sum eru tættast við lúkuna. Ein úr Kolombia drillar tann úr Barbados, við at vísa sína Jaked tasku fram. Ein eldri harri í Diana blusu kannar nær Jaked letur upp. Klokkan er 8:09. Ein klænur fýrur í sólbrillum proklamerar eisini at “I’m from Earth”, hóast hann illa kann vera úr Dominikansku Republikkini, so hvítur sum hann er. Ein gubbi við fjallstavi heilsar uppá ein afturat úr Puerto Rico, sum hevur sett seg enn meira uttarliga í fremstu røð her. Nú er veruliga við at fyllast, og larmurin er øgiligur. Her kom ein frá Mizuno, at tosa við japanan undir liðuni á mær, sum nú roynir at køla seg við eini viftu. Eg skilji ikki málið, men kann gita at Mizuno maðurin roynir at fáa hann at umbestemma seg, viðvíkjandi Jaked.
Nú er nokk tíð at sløkka telduna, og reisa seg upp. Klokkan er 8:13, so nú verður skjótt so fylt, at teldan kann taka skaða í rokanum. Beinini sova eisini totalt, sum eg havi sitið við teimum yvir kross, her á gólvinum. Ein úr Japan avloysir hin við oyrabollunum. Trý úr Guam ganga oman gjøgnum trappurnar, meðan Birita fer eftir vatni. Afturkomin fortelur hon mær, at køin nú er allan vegin forbí allar básarnar, uppi yvir trappuni her. Nakrir He-Men í handklæði stilla seg yvir í hornið at kóla at køini, meðan teir skifta í vanlig klæðir. Har komu nakrir russarar framvið. Síggi nú at hasir He-Men’irnir vóru úr Grikkalandi, so tað skal kanska broytast til “griskir gudar”. Martina Moravcova úr Slovenia smílist, nú ið hon skeitir yvir á okkum. Gólvið er marmor her, so tað er nokk so behagiligt at sita á, eisini eftir 1 tíma og 3 korter. Bjarnason roynir at taka eina mynd av okkum, men luftfuktigheitin er so ógvuslig, at fototólið allatíð døggar. Hann sjálvur úr Gibraltar skundar sær oman gjøgnum trappurnar, sum vit eisini møttu á Álandi. Irakiska liðið heilsar uppá onkran her. Ein flott meksikansk genta í nalvablusu og stuttum hvítum short við áskriftini “Love” sníkir seg inn í køina. Aftanfyri Biritu, so tað bilar einki.
Hálvur tími eftir. Birita tekur nakrar myndir av trunkanum, og eg skundi mær at taka nakrar eisini. Men nú er alvorliga tíð at pakka allar tekniskar greiðir niður, áðrenn hordurnar fara at troðka. Vit hoyrast seinni, “over and out”, klokkan 08:34, bara 26 minuttir áðrenn Jaked básurin letur upp.
PS. 2 minuttir eftir kom sjálvur Amaury Leveaux framvið, men eg náddi ikki at taka mynd ella video, nú alt var í taskuni. Og Hanna-Maria Seppala. Og Bjarnason fortelur at Phelps eisini kom framvið mannamúgvuni, umleið tá ið básurin lat upp, og mátti sláa fólk við ‘kick board’inum til at fáa tey at flyta seg. Grisku gudarnir troðkaðu seg knappliga inn í trunkan, sum skapti eina ávísa ónøgd. Vit fingu onga Jaked drakt í stødd 20 ella 22, men daman lovaði at stødd 20 fór at vera har í morgin kl 08. Kempaðu okkum út og niðan til Arena, har vit sloppu beint til diskin. Tey fara at hava X-glide í stødd til Biritu í morgin seinnapart, so nú gongur tað lukkutíð alt upp. Upp kl 6 og beint avstað í taxa, til at yvirhála tey sum velja bussin. Matpakka við, og so bíða spennt eftir okkara stødd 20, tá ið tey lata upp kl 08:00.


text:
Nú týsdagin hin 6. desember byrjar HeimsMeistarastevnan á Stuttgeil 2016, í kanadiska býnum Windsor nær Detroit í USA. Úr Føroyum luttaka tríggir svimjarar, og byrjar ferðin hjá tí eina í dag, meðan hinir báðir koma afturat í kvøld og í morgin.
Føroyski hópurin eru Sára Ryggshamar Nysted úr Suðuroyar Svimjifelag, Óli Mortensen úr Havnar Svimjifelag og Pál Joensen úr Suðuroyar Svimjifelag. Sára venur í Vági, og hinir báðir vegna lestur í Keypmannahavn.
Afturat teimum eru venjari Jón Bjarnason og ferðaleiðari Anita Ryggshamar Nysted, og so undirritaði formaður í Svimjisambandi Føroya, Rókur í Jákupsstovu.
Altjóða svimjisambandið stuðlar okkum fíggjarliga til at senda 3 svimjarar og 3 venjarar/leiðarar til hetta HM umframt atknýttu venjara- og leiðara-ráðstevnuna, og brúka vit tí eisini hendan stuðul fult út, til at fáa fíggjarorkuna hjá Svimjisambandi Føroya at røkka sum longst.
Vit eru sim vant rættiliga væl útgjørd við amboðum at senda tíðindi heim, og kunnu tit tí vænta at frætta nógv meira hesa næstu 10 dagarnar ella so, frá HM umframt NM/NJM sum byrjar um góða viku.


text:
Nýggjastu tølini hjá Hagstovu Føroya vísa, at í fólkavøkstrinum hetta 12-mánaðarskeiðið eru munandi fleiri mannfólk enn konufólk. Størsti munurin er í nettotilflytingini, har tað vóru 188 fleiri mannfólk enn konufólk. Men av tí, at tað var ein yvirvág av gentum í føðitalinum við 32 og í deyðatalinum ein yvirvág av mannfólki við 59, var samanlagda úrslitið 97 fleiri mannfólk í fólkavøkstrinum.
Á myndini niðanfyri sæst, at tað er serliga fyrra hálvárið í 2018, at tað eru munandi fleiri mannfólk í nettotilflytingini enn konufólk. Hetta er stórt frávik frá gongdini frammanundan, har tað var nøkulunda javnt millum kynini. Eisini eru nógv fleiri konufólk enn mannfólk í nettofráflytingini í august.
Burðaravlopið nærum óbroytt
Samanborið við undanfarnað 12-mánaðskeið var burðaravlopið (munurin millum fødd og deyð) nakað tað sama hetta 12-mánaðskeiðið. Samstundis sum føðitalið vaks við 10, vaks talið av deyðum við 20.


text:
1 ár er nú liðið, síðan spakin varð settur í og farið varð í holt við byggibúningina. Nú er verulig gongd komin á byggingina, formarnir eru settir upp, og stoypiarbeiðið er byrjað. Tað er Búsetur sum stendur fyri byggingini av barnagarðinum. Hann verður klárur at taka í nýtslu um eitt ár, og pláss verður í fyrsta umfari fyri 30 børnum í teimum 2 stovunum, sum verða gjørdar lidnar í fyrsta umfari. Seinni verður barnagarðurin víðkaður við 2 stovum afturat og fer tá at kunna taka ímóti 60 børnum.
19.09.2008
Barnagarður á Skála
- Faroexpo verður 24. – 26. oktober
- Borað og sprongt við tunnilsmunnan á Rókini
- Stíggjur 25 ár
- Drekkivatnið á Skála reint aftur
- 80-100 búeindir í 2019-2020
- Bakteriur í drekkivatninum á Skála
- Broyttar upplatingartíðir á ruskplássunum
- Tíðindi frá cruise-messu í Lissabon
- Spreinging á Rókini 20/9-18
- Býarskái í november – Runavíkin spílar seg út!
- Kvøldskúlaskráin 2018-2019
- Leiðari til Nes Sóknar Musikkskúla
- Kunngerð um broyting av Byggisamtyktini og Býarplaninum fyri Runavíkar Kommunu
- Drekkivatnið á Skála reint aftur
- Saman rudda vit Føroyar – uppá ein dag!
- Bakteriur í drekkivatninum á Skála
- Runavíkar kommuna svarar Kommunufelagnum um eldraøkið
- Burðardyggur fíggjarkarmur fyri 2019
- Mín fantastiska skilsmissa í Løkshøll leygarkvøldið
- Venjingarnar fyri 67 ár og eldri byrjar aftur


text:
( Des. 2015 )
FORMURIN Á JØRÐINI: HON ER STREKT ÚT (IKKI UTTANUM EIN BÓLT); NEI, JØRÐIN ER FLØT
Jørðin er tand út (strekt út); (vanligast er, at strekka eitthvørt út flatt)
Psálmur 136:6
Til hansara, sum tandi út jørðina uppiyvir vøtnunum: tí hansara miskunn varir um ævir.
Hvørt eyga skal síggja Jesus, tá ið hann kemur (fløt jørð)
Opinberingin 1:7
Sí, hann kemur við skýggjum; og hvørt eyga skal sjá hann, og teir eisini sum gataðu hann: og allar ættargreinir jarðarinnar skulu gráta uppá grund av honum. Enntá so, Amen.
Djevulin vísti Jesusi øll kongadømir jarðarinnar frá einum høgum fjalli
Lukas 4:5
Og djevulin, takandi hann niðan á eitt høgt fjall, sýndi honum øll kongadømir heimsins í einum tíðarbragdi.
Jørðin hevur súlur (súlur halda onkrum vatnrættum uppi)
Job 9:6
Sum skakar jørðina úr sínum plássi, og hennara súlur nøtra.
JØRÐIN ER EIN FLATUR KRINGUL
Jørðin er ein flatur kringul (ikki ein kúla)
Esaiah 40:22
Tað er hann sum situr uppiá kringi jarðarinnar,
Guð setti spannara (kumpass (passara)) á ásjón dýpdarinnar (jørðin er fløt og rund)
Orðt. 8:27
Tá ið hann fyrireikaði himnarnar, eg var har: tá ið hann setti ein spannara uppá ásjón dýpdarinnar:
JØRÐIN HEVUR SÍNAR ENDAR; SÍNI UTTASTU MØRK
Guð hevur sett mørk við kumpass um vøtnini (tey 7 høvini); tað er antarktika; tað er endar jarðarinnar
Job 26:10
Hann hevur kringfarið vøtnini við mørkum, inntil dagurin og
náttin koma til ein enda.
Jørðin hevur endar (t.e. uttastu mørk)
Job 28:24
Tí hann lítur til jarðarinnar endar, og sær undir hin heila himin;
Jørðin hevur ein ytsta part (sum t.d. uttasti parturin á einum penni)
Gerningar Ápostlanna 1:8
Men tit skulu fáa kraft, eftir at Halgi Andin er komin uppá tykkum: og tit skulu vera mær vitnir bæði í Jerusalem, og í allari Judæu, og í Samariu, og at ytsta parti jarðarinnar.
UTTANFYRI (ELLA BEINT NIÐANFYRI) JARÐARKRINGIN ERU FÝRA HJØRN; HINI FÝRA HORN JARÐARINNAR
Jørðin hevur fýra horn (t.e. hjørn)
Opinberingin 7:1
Og eftir hesi tingini sá eg fýra einglar, standandi á hinum fýra hornum jarðarinnar, haldandi hinum fýra vindum jarðarinnar, at vindurin skuldi ikki blása á jørðina, ella á sjógvin, ella á nakað træ.
EITT FAST, KUPIL-FORMAÐ HVÁLV ER YVIR GUÐS FLØTU JØRÐ
Boygdi niður himnarnar (hválvið er ein kurva niðureftir, sum ein kupil)
Psálmur 18:9
Hann boygdi himnarnar eisini, og kom niður: og myrkur var undir hans fótum.
Loftið (hválvið) er sterkt (hart), og sum eitt smeltað spegl (fast evni)
Job 37:18
Hevurt tú við honum breitt út loftið, sum er sterkt, og sum eitt brætt skoðiglar?
Guð gongur í ringrás uppiá hválvinum, tvs. hin triðji himin (bústaður Guðs, t.e. himin himna) er uppiá hválvinum
Job 22:14
Tjúkk skýggj eru ein dekking hjá honum, at hann sær ikki; og hann gongur í ringrás himins.
(Sí eisini Opb. 15:2; 21:18; & 21:21 og síggj, at uppi í triðja himni stendur man á einum glar-havi, og er hetta helst tað sama glarið, ið um er talað, men frá hvør síni síðu; uppiyvir okkum, men undir teirra fótum; (og mínum skjótt)).
VØTN ERU UPPIYVIR HVÁLVINUM
Vøtn eru uppiyvir hválvinum
Genesis 1:6-7
6 ¶ Og Guð segði, Veri hválv í miðjum vøtnunum, og lat tað skilja vøtnini frá vøtnunum.
7 Og Guð gjørdi hválvið, og skildi vøtnini sum vóru undir hválvinum, frá vøtnunum sum vóru uppiyvir hválvinum: og tað varð so.
Vøtn eru uppiyvir himnunum
Psálmur 148:4
Prísið honum, tit himnar himna; og tit vøtn, sum veri uppiyvir himnunum.
SÓLIN OG MÁNIN
Sólin og mánin eru ljós, ikki planetir
Genesis 1:14
Og Guð segði, Veri ljósˇ í himinhválvinum til at skilja dagin frá náttini; og veri tey til tekinˇ, og til tíðir, og til dagar, og árˇ:
Sólin og mánin eru (inni) í hválvinum, ikki uttanfyri
Genesis 1:16-17
16 Og Guð gjørdi tvey mikil ljós; hitt miklara ljósið til at stjórna deginum, og hitt minna ljósið til at stjórna náttini: hann gjørdi stjørnurnar eisini.
17 Og Guð setti tey í himinhválvið til at geva ljós uppá jørðina,
JØRÐIN ER STILL, SÓLIN OG MÁNIN FERÐAST Í RINGRÁS YVIR HENNI (GEOCENTRICITETUR)
Sólin og mánin ferðast, ikki jørðin
Josjua 10:12-13
12 ¶ Tá talaði Josjua til HARRANS á tí degi, tá ið HARRIN flýggjaði upp Amoritarnar frammi fyri børnum Ísraels, og hann segði í eygsjón Ísraels, Sól, statt tú still uppiá Gibeon; og tú, Máni, í dali Ajalons.
13 Og sólin stóð still, og mánin steðgaði, inntil fólkið hevði hevnt seg omanyvir fíggindar sínar. Er ikki hetta skrivað í bók Jasjers? So sólin stóð still í miðjum himni, og skundaði sær ikki at fara niður umleið ein heilan dag.
Sólin ferðast eina ringrás (kapprenning) í himninum, (sum er hválvið)
Psálmur 19:4-6
4 Teirra mátilinja er farin út gjøgnum alla jørðina, og teirra orðˇ til endan á verøldini. Í teimum hevur hann sett eitt tabernakkul fyri sólina,
5 Sum er eins og ein brúðgómur, komandi út úr kamari sínum, og fegnast sum ein sterkur maður til at renna eina kapprenning.
6 Hansara faring fram er frá enda himinsins, og hansara ringrás at endum hans: og tað er einkið fjalt frá hitanum hará.
Verøldin er støðug; og flytist ikki
Fyrra Krýnikubók 16:30
Óttast frammi fyri honum, øll jørðin: verøldin eisini skal vera støðug, at hon ei verði flutt.
Verøldin er grundfest; hon vikast ikki
Psálmur 96:10
Sigið millum hinna heidnu, at HARRIN ríkir: verøldin eisini skal verða grundfest, at hon skal ei verða vikað: hann skal døma fólkið rættvísiliga.
Verøldin hevur grundvøllir (t.e. hon er støðug, stendur still)
Seinna Sámuelsbók 22:16
Og sævarins rennur komu til sjóndar, grundvøllir veraldarinnar vórðu avhuldir, við hartan HARRANS, við blakinum av andadráttinum av nasum hans.
Jørðin hevur grundvøllir; hon skal ikki vikast um ævir (t.e. hon er støðug, stendur still)
Psálmur 104:5
Sum legði grundvøllir jarðarinnar, at hon skuldi ei verða vikað um ævir.
Heimurin er grundfestur; hann vikast ikki (hann er støðugur, stendur stillur)
Psálmur 93:1
HARRIN ríkir, hann er klæddur við hátign; HARRIN er klæddur við styrki, hvarvið hann hevur gyrt seg: heimurin eisini er grundfestur, at hann kann ei verða vikaður.
Jørðin hevur súlur
Fyrra Sámuelsbók 2:8
Hann reisir upp hin fátæka út úr støvinum, og lyftir upp biddaran frá tøðrúgvuni, til at seta teir millum prinsa, og til at fáa teir at arva dýrdar-hásætið: tí at súlur jarðarinnar eru HARRANS, og hann hevur sett heimin uppá tær.
Sólin og mánin mala rundan um norðpólin. Magnetiska kraftin, sum heldur teimum, er ein magnetiskur ási (síður norðursins) ímillum norðpólin og norðstjørnuna. Guðs hásæti er beint yvir norðpólinum.
Stjørnur Guðs, hásæti (Guðs); og síður norðursins
Esaiah 14:12-13
12 Hvør ert tú fallin frá himni, O Luçifer, sonur morgunsins! hvør ert tú høgdur niður til jarðarinnar, sum veiktirt tjóðirnar!
13 Tí at tú hevurt sagt í hjarta tínum, Eg vil stíga upp inn í himin, eg vil upphevja mítt hásæti uppum stjørnur Guðs: eg vil sita eisini uppiá fjalli samkomunnar,
í síðum norðursins:
(Norðstjørnan er tann einasta stjørnan, sum er altíð í sama stað; allar hinar stjørnurnar mala í ring í hválvinum; tí er norðstjørnan miðjan í stjørnuhimininum.)
PLANETIRNAR ERU NÆR, INNANÍ TÍ HARÐA GLAS-HVÁLVINUM. TÆR ERU IKKI STÓR, MEN LÍTIL LJÓS, NÓGV MINNI ENN SÓLIN
Sólin og mánin og stjørnurnar eru øll somul (inni) í hválvinum, ikki uttanfyri, (og hválvið er ikki størri enn jørðin sjálv, so stjørnurnar eru nær, tær eru tískil lítlar. Stjørnurnar eru helst í sjálvum glas-kuplinum, meðan sólin og mánin ferðast í ring inni í kuplinum).
Genesis 1:16-17
16 Og Guð gjørdi tvey mikil ljós; hitt miklara ljósið til at stjórna deginum, og hitt minna ljósið til at stjórna náttini: hann gjørdi stjørnurnar eisini.
17 Og Guð setti tey í himinhválvið til at geva ljós uppá jørðina,
Jørðin er nóóóógv størst, og miðjan í skaparverkinum. Hugsa tær: Vit hava trúð eini lygn í 500 ár. Nú er nokk.
Í dag velja hundraðtúsundvís av fólki at trúgva Bíbliuni bókstavliga, og ikki trúgva einum orði, sum vitinskapurin – falsliga sokallaði -, Darwin og NASA hava logið fyri okkum.
Eg diskuteri ikki eingong, um Guðs orð hevur rætt. Tað HEVUR rætt.
P.S.
Jørðin hevur sína longd, og sjógvurin sína breidd
Job 11:7-9 FKJ
7 Kanst tú við útgrundan finna útav Guði? kanst tú finna útav hinum Almáttuga framat fullkominleika?
8 Tað er so hátt sum himin; hvat kanst tú gera? djypri enn helviti; hvat kanst tú vita?
9 Tess mát er longri enn jørðin, og breidri enn sjógvurin.
Sjúrður Højgaard,
Føroya triðji “Flat earther”,
men longu við gleði eitt spott fyri Guðs orðs æviga sannleika. Ja, tað eri eg longu, (so hvat havi eg at missa).
Men eitt spott verði eg ei meira, tá ið vísíndin (falsliga sokallaða) loksins fer at noyðast at viðganga, at jørðin var, er, og verður fløt, hon flytist ikki eitt vet, hon er miðja alheimsins, hon er nógv størst, og alt melur um hana.
.. og allir lygnarar, skulu hava lut sín í sjógvinum sum brennur við eldi og svávuli: sum er hin annar deyðin.
(Opb. 21:8 FKJ)
Flatjarðarkort Gleesons, 1892


text:
Búskaparliga heimskreppan í 30-árunum elvdi framburðsmonnum til at stovna Vinnuflokkin, sum á løgtingsvalinum í 1936 fekk tvey umboð á tingi. Teir gomlu, Sjálvstýris- og Sambandsflokkurin, høvdu frá 1906 mest stríðst fyri og ímóti føroyskum máli og mentan, og Javnaðarflokkurin frá 1928 fyri javnari býti av framleiðsluvirðunum. Men undir kreppuni var lítil og eingin framleiðsla at býta. Tá Sjálvstýrisflokkurin fór í tvíningar í 1938, kastaðu vinnufloksfólk og tey sjálvstýrisfólk, sum fylgdu Jóannesi Patursson, bónda, saman og stovnaðu Fólkaflokkin í 1939.
Við valið í 1940 fekk Fólkaflokkurin 6 tingmenn við teirri stevnu at gera Føroyar búskaparliga sjálvbjargnar og politiskt sjálvstøðugar. Kríggið gav løgtinginum ábyrgd av lóggávu og fyrisiting, og hákonjunkturur gav fólki hug til at standa á egnum beinum búskaparliga. Fólkaflokkurin vísti á týdningin av tíðarhóskandi undirstøðukervi og vinnulívi, so Føroyar ikki framhaldandi skuldu liva sum eitt olmussuhús av donskum veitingum, men skuldu tryggja landsins inntøkur av tí, sum fríur fiskiskapur á Atlantshavinum og aðrir vinnuvegir kundu geva einari fiskivinnutjóð við nýggjum fiskiflota, fíggjaður privat og alment.
Stevna Fólkafloksins fekk breiða undirtøku, - 12 tingmenn av 25 við valið í 1943 og 11 av 23 tingmonnum í 1945. Báðu ferðir bert ein undir meiriluta (og Sjálvstýrisflokkurin uttan tingumboð). Eftir krígslok virkaði Fólkaflokkurin fyri fólkaatkvøðu við fýra valmøguleikum um framtíðarstøðu Føroya og ætlaði at fáa meiriluta fyri víðum sjálvstýri uttan fyri, men við ávísum tilknýti til og samstarvi við danska ríkið (líkt Íslandi í 1918). Tað miseydnaðist. Stjórnin saman við Sambands- og Javnaðarflokkinum setti alt upp eftir kanti: Antin tætt samband ella loysing.
Meiriluti fyri loysing við fólkaatkvøðuna 14. sept. í 1946 kom øllum dátt við. Fólkaflokkurin tók úrslitið til eftirtektar og fór undir at fyrireika fullveldi. Men kongur sendi eftir boðum frá stjórnini løgtingið heim, tí úrslitið av fólkaaktvøðuni skuldi vera ógreitt, valluttøkan lág (2/3 av veljarunum), og loysingin tískil bert stuðlað av 1/3 av Føroya fólki. Leiðsla Fólkafloksins boygdi seg fyri donskum boðum.
Løgtingsvalið í november 1946 var hart bakkast fyri sjálvstýrisfólk: Fólkaflokkurin bert 8 tingmenn av 20, og Sjálvstýrisflokkurin aftur umboðan á tingi við 2 monnum í parti við Javnaðarflokkinum og Sambandsflokkinum. Hesir tríggir evnaðu saman við donsku stjórnini Heimastýrislógina í 1948 og skipaðu fyrsta landstýri 1948-50. Hvat eftirmæli Heimastýrisskipanin fær, so gav hon løgtinginum meiri lóggávuvald og nýstovnaða landstýrinum fríari fyrisitingarligar ræsur enn amtstøðan fyri kríggið. Tey framstig vóru neyvan hend uttan tjóðskaparligu rembingarnar undir krígnum.
Men hákonjunkturin eftir kríggið endaði í 1949, tá fallandi fiskaprísir og pundskursur saman við hækkandi kolaprísum gjørdu raksturin á teim nýkeyptu men útslitnu trolarunum tungan. Støðan versnaði í 1950, so Fólkaflokkurin valdi nevndir á Ólavsøku og skipaði samgongu við Sambandsflokkinum eftir valið tað heystið. Á valinum fekk Fólkaflokkurin 8 tingmenn og tann nýstovnaði, vinstravendi loysingarhugaði Tjóðveldisflokkurin tveir.
Bankakreppan í 1951 lamdi stóran part av vinnulívi okkara og sendi hundraðtals fiskimenn til sjós við fremmandum skipum. Men longu seinast í tí valskeiðinum vóru lunnar lagdir undir stóra lógarverkið at endurnýggja fiskiflotan. Hetta arbeiði helt fram, eftir at Fólkafloks- Sambandslandstýrið var víðkað við Sjálvstýrisflokkinum eftir valið í 1954. Nýggir trolarar og stállínuskip í stórum tali vóru í gerð og komu, og inntøkurnar vóru farnar at vaksa, tá løgtingsvalið í 1958 broytti meirilutan á løgtingi. Fólkaflokkurin fekk bert fimm tingmenn valdar. Sambandsflokkurin styrknaði, og skipaði samgongu við Sjálvstýris- og Javnaðarflokkinum, sum gjørdist størsti flokkur við 8 tingmonnum, m.a. tí hann lovaði at fíggja eina føroyska fólkapensjón við hjálp frá donsku stjórnini (sum tøkk fyri NATO-støðirnar í Føroyum). Tjóðveldisflokkurin vaks upp í 7 tingmenn, men lá ov langt frá Javnaðarflokkinum tjóðskaparliga til samstarv.
Eftir fýra ár í andstøðu eydnaðist Fólkaflokkinum við Hákuni Djurhuus, sum løgmanni, at skipa fyrra sjálvstýrislandstýrið við Tjóðveldisflokkinum og Sjálvstýrisflokkinum. Tann vøkstur í búskapinum, sum var byrjaður við nýggjum fiskiflota, helt fram í tí valskeiðnum. Fiskimarkið fór út á 12 fjórðingar, og fyrstu átøk gjørd til at fáa Føroyum nýtt veganet og havnaløg, sum vit kenna í dag. Valið í 1966 gjørdi, at landstýrið misti meirilutan á tingi. Sjálvstýrisflokkurin yvir til Javnaðar- og Sambandsflokkin, sum skipaðu landstýri við P. M. Dam og Kristiani Djurhuus sum løgmonnum til 1970 og síðan undir leiðslu av Atla Dam til 1974.
Eftir valið í 1974 var "systemskifti", og Fólkaflokkurin fór í samgongu við Javnaðarflokkinum (Atli Dam løgmaður) og Tjóðveldisflokkinum. Stóra takið var at laga føroyska fiskiflotan og fiskivinnuna á landi til stórbroytingar og avbjóðingar av, at øll fiskimørk fóru út á 200 fjórðingar. Fleiri málsøki vóru yvirtikin frá danskari til føroyska fyrisiting, eitt nú postverk, almanna-, heilsu- og skúlaverk.
Samgongan helt fram eftir valið í 1978, til nýval varð í 1980. Eftir tað varð borgarlig samgonga skipað millum Fólkaflokkin og Sambandsflokkin, við Paula Ellefsen sum løgmanni, og Jógvani Sundstein, formanni Fólkafloksins, sum løgtingsformanni.
Eftir valið í 1984 skifti meirilutin aftur. Fólkaflokkurin í andstøðu. Javnaðar-, Tjóðveldis-, Sjálvstýris- og KrFF-flokkurin skipaðu samgongu við Atla Dam sum løgmanni. Í hesum valskeiði vaks uttanlandskuldin við 5 mia. kr. upp í 8 mia kr, og bumban løgd undir búskapin, sum brast í 1992 og sendi Føroyar niður í djúpastu kreppu síðani 1951.
Men fyrst kom stutta valskeiðið 1989-90, tá Fólkaflokkurin við Jógvani Sundstein sum løgmanni, leiddi samgonguna, fyrst við Tjóðveldis-, Sjálvstýris- og KrFF-flokkinum, men frá sumri 1989 við Sambandsflokkinum ístaðin fyri teimum báðum smáu. Lántøkur og veðhald steðgaðu, privata nýtslan minkaði, hall á landskassans roknskapi, men avlop á handils- og í gjaldsjavna. Men ov nógv stóð á, og nýval varð útskrivað í november 1990.
Fyrstu ferð síðani 1950 kundu tveir flokkar skipa samgongu, Javnaðaðarflokkurin við 10 og Fólkaflokkurin við 7 tingmonnum. Atli Dam løgmaður. Strammi fíggjarpolitikkurin helt fram, men fiskaprísirnir fullu í 1992, og uttan stuðul til fiskivinnuna og uttan fleiri inntøkur frá effektivum veðhøldum, stóð á hjá bankunum út á summarið. Danir løgdu uppí, og várið eftir noktaði Fólkaflokkurin at fylgja donskum harraboðum. Javnaðarflokkurin, nú við Maritu Petersen sum løgmanni, skifti Fólkaflokkin út við Tjóðveldisflokkin og Sjálvstýrisflokkin, sum settu donsku fyriskipanirnar í verk, teirra millum eitt so hart skattatrýst, at skrædlið varð fullkomið.
Eftir løgtingsvalið í 1994 varð Fólkaflokkurin hildin uttan fyri samgonguna undir leiðslu Sambandsfloksins, Edmund Joensen løgmaður, við Javnaðarflokkinum, Sjálvstýrisflokkinum og Verkamannafylkingini. Í desember 1994 reisti Bjarni Djurholm, vegna fólkaflokkin, uppskot á tingi um kanning av partabrævabýtinum millum Sjóvinnubankan og Føroya Banka. Uppskotið varð einmælt samtykt. Samtyktin hevði við sær, at bankakanningin varð sett í verk á sumri 1995. Úrslitið av kanningini varð støðið undir avtaluni hin 10. juni 1998, um skuld landskassans við stjórnina.
Men tá Javnaðarflokkurin fór burturúr á sumri í 1996, vóru boð eftir Fólkaflokkinum, sum tók fiskivinnu- og fíggjarmál. Saneringar av bankakervi og vinnulívi, lág renta, góður fiskiskapur og fiskaprísir, og tann frílynti skattapolitikkurin settu ferð aftur á búskapin.
Eftir løgtingsvalið í 1998 tók Fólkaflokkurin við leiðsluni av sjálvstýrislandstýrinum, Anfinn Kallsberg løgmaður, við Tjóðveldis- og Sjálvstýrisflokkinum. Avtala fekst við danir um bankaskuld, unadirgrundarmark fekst við bretar, fígging av kommunuskuld, nýggjur handilssáttmáli við ES, og nú verður arbeitt fyri nýggjari sjálvstýrisavtalu við stjórnina.
Tað eydnaðist ikki fullveldissamgonguni at fáa endaliga avtalu við donsku stjórnina um Føroyar um fullvelsi ríki. Nyrup-stjórnin helt uppá at so varð blokkurin laðaður niður eftir 4 og ikki 12 árum, sum landstýrið bað um. Tískil varð eingin sáttma´li, sum bæði tingini høvdu samtykt, at leggja út til fólkaatkvøðu. Samgongi eydnaðist tó at skerja blokkin 35% 366 mió kr, sum svaraði til kostnaðin av skúlamálum og part av almannamálum. Búskapurin blómaði sum sjáldan áður, BTÙ øktist úr 6,5 upp í 10 mia. kr, so bæði inntøkur og útreiðslur hins almenna vuksu.
Tvídrátturin millum fullveldi og samband hevði eina polarisering við sær. Sambandsflokkurin fekk fyrimun av øsingini, meðan Tjóðveldið umboðaði reinu vøruna" á hinum veinginum. Tað førdi til, at Fólkaflokkurin í nov. 2001 misti Fólkatingsessin, sum Òli Breckman hevði vart uttan slit síðan 1984 , til Tjóðveldið.
(Sambandið tók javnaðarsessin)
Við valið í 2002 mistu Fólka- og Sjálvstýrisflokkurin ein løgtingsess hvar, so samgongan misti meirilutan á tingi, Neyðugt var at taka Miðflokkin við í nýggju 4-flokka samgonguna. Nú fjaraði í búskapinum, tí útflutningsvirðið lækkaði.
Í 2003 stóð á til at fáa fíggjarlógina at ganga upp. Tað var ikki so hugnaligt, sum viðráksárini 1998-2002. Tjóðveldið brestist so hart í desember , at flokkurin tók stuðul sín til leiðslu Fólkafloksins í samgonguni aftur. Løgmaður útskrivaði nýval at verða í január 2004.
Eftir tað valið varð nýggj (breið),t.e. bæði hugsjónarliga og í manntali, samgonga skipað millum Javnaðar-,Samband-og Fólkaflokkin, við Jóannesi Eidesgaard sum løgmanni. Fólkaflokkurin, sum hevði varðveitt sínar 7 tingsessir, hevur umsitið vinnu-,innledis- og menta/skúlamál.
Hendan samgonga megnaði at samtykkja lógirnar um rúmari uttanríkisheimildir og yvirtøkulógina í samstarvi við frílyntu stjórnina hjá Fogh-Rasmussen. Nakrar yvirtøkur m.a. av Fólkakirkjan, eru á skránni. Hereftir avger løgtingið einsamalt allar yvirtøkur, heilt at teimum fýra málsøkjunum, sum føra til fullveldi. Tá má samtykt føroyinga til á fólkaatkvøðu.


text:
Ingi Samuelsen
13.11.2017 - 09:49
Tíðindi > Uttanlands > Annað
Fyrrverandi amerikanski varaforsetin, 74 ára gamli Joe Biden, ivast framvegis í, um hann skal royna at gerast forsetavalevni í 2020.
Joe Biden var varaforseti tey átta árini meðan Barack Obama var forseti. Í eini samrøðu við Snapchat-miðilin, Good Luck America, sigur hann, at hann enn ikki veit, um tað vildi verið hóskandi fyri hann at stilla upp.
- Eg eri so ikki byrjaður at gera nakað ítøkiligt við tað. Men okkurt má gerast fyri at venda skútuni. Eg vildi heldur viljað hjálpt onkrum øðrum enn at gera tað sjálvur, sigur hann.
Joe Biden staðfestir samstundis, at hann er tilreiðar, um ”ongin annar bjóðar seg fram”.
Biden royndi eisini at gerast forsetavalevni í 1988 og aftur í 2008. Í 2008 endaði hann ístaðin við at stilla upp sum varaforsetavalevni hjá Barack Obama.
Til valið í 2016, tá núverandi forseti USA, Donald Trump, vann á Hillary Clinton, umhugsaði Joe Biden at stilla upp.
Hann endaði tó við at lata vera – millum annað orsaka av, at sonurin doyði av krabbameini í mai 2015.
- Eg angri ikki avgerðina, tí tað var tann rætta fyri familjuna, sigur Joe Biden sambært AP-tíðindastovuni.


text:
Bókin
Í 2014 gav felagið út bók, sum Uni Arge hevur skrivað. Bókin snýr seg um 40 ára longu søguna hjá sálarfrøðini og sálarfrøðingum í Føroyum.
Rithøvundin hevur lagt seg eftir at siga søguna um, hvussu útbúnir sálarfrøðingar so líðandi koma heim eftir lokna útbúgving, hvat teir fara at takast við, og hvussu sálarfrøðingarnir mennast sum fakbólkur.
Bókin um sálarfrøðina byggir á samrøður við fleiri sálarfrøðingar, fyrilestrar, ársfrágreiðingar hjá felagnum, tilfar úr fjølmiðlum og bókum og ymiskt brævaskifti hjá felagnum.


text:
Fyrsti heimadysturin verður í morgin
Í morgin, leygardagin, kl. 16, verður fyrsti heimadystur okkara. Okkara menn skulu til at byggja uppá javnleikin á argjum, í spennandi uppgerð á Dungasandi, har suðringar, TB/FC Suðuroy/Royn, koma á vitjan.
Eins og í fjør er fyrsti heimadysturin í bestu mansdeildini, nú við nýggjum navni, Betri Deildin, móti suðringum. Suðringar vóru tá í sera góðum stima, men móti okkum vóru teir greitt næstbest, men fingu stigini við suður hóast tað. So skal úrslitið ikki eisini verða ein endurtøka frá í fjør, krevst meira enn yvirvág í spæli.
Tað varð Poul Ingason, sum tá skjeyt einsamalla málið, longu áðrenn 20 minuttir vóru farnir av dystinum. Vit høvdu annars yvirvág nærum allar 90 minuttirnar, men gestirnir høvdu nøkur amboð at spæla við, og kanska tað mest eyðkenda var stríðsviljin.
Suðringar hava gjørt stórar broyting á liðinum síðan í fjør. Bert 4 leikarar byrðaði inni í 0-4 heimatapinum móti NSÍ, av teimum 11, sum byrjaði inni móti okkum í 2. umfarið í fjør. Eisini á venjarasíðuni er broytt, nú sviðin Glenn Ståhl stendur við róðri, eftir at Maurice Ross skifti til Víking.
Til dystin í morgin er trupult at rokna út hvørjum gestirnir koma við av spæliætlan. Sum skilst ynskja teir at verða meira spælstýrandi enn í fjør.
Eins og gestirnir hava vit fleiri nýggjar leikarar, hóast bulurin tó er óbroyttur. Við nýggjum venjara koma sjálvsagt nýggjar ætlanir og liðið fer at gerðast alsamt meira samanspælt.
Vit fingu stig í fyrsta dysti okkara, á Argjum sunnudagin. Í sera truplum umstøðum, serliga í mótvindinum í øðrjum hálvleiki, fingu leikarar okkara ikki heilt víst seg frá síni bestu síðu. Vit fingu tó eitt sera væl spælt mál, eftir fleiri presisar avleveringar.
Vit vístu fleiri ferðir á Argjum, at vit hava leikararnar, sum skulu til fyri at skapa møguleikar frameftir, og til at standa kompakt og verja væl. Geva allir sítt allar besta, kunnu vit taka øll 3 stigini, sum sjálvandi eisini er eitt krav á heimavølli.


text:
Búmerkið
Lýsingin av okkara búmerkið
Búmerkið er ein roynd at seta saman týdningin av navninum hjá felagnum við okkara norðuratlantiska uppruna. Við tað at navnið á felagnum er Álaborg, so bleiv borgin miðdepilin í búmerkinum og Merkið bleiv lagt omaná. Sjálvur bogin niðast á búmerkinum hevur ikki nakra stórvegis ímynd, men hevur til endamál at geva búmerkinum eina eyka dimensión. Um bogin skal knýtast at nøkrum týdningi, so er tað nokk mest tað søguliga handan borgir, har tær vanliga vóru bygdar á høvdum, soleiðis at tær høvdu gott útsýni og harvið kundu síggja møguligar vandar í sjónarringinum.
Tað eldra búmerkið
Ein eldri útgáva av búmerkinum er, og hon minnur møguliga meira um tí frammanundan umtalaðu borgini. Tó tók felagið avgerð um at eitt nýskapandi búmerkið skuldi smíðjast, og av tí orsøk skifti felagið búmerkið.


text:
Danjal av Rana 12.06.2018 (16:40)
Øksarálopið: Vit fara á eina sjálvmorðsferð
Annar av teimum ákærdu sendi eini vinkonu eini óunnilig boð stutt áðrenn øksarálopið.
Røringur kom í rættarmálið um øksarálopið í gjár, tá tann álopni greiddi frá, at ein ung kvinna hevði fortalt sær, at annar av teimum ákærdu hevði sent sær eini boð á samskiftisappuni Snapchat, stutt áðrenn øksarálopið.
Hetta fekk ákæruvaldið at biðja løgregluna avhoyra gentuna og aftan á avhoyrið bleiv avgjørt, at gentan skuldi koma til Føroya at vitna í málinum. Tí bleiv rættarfundurin í dag nakað longri enn ætlað.
Bara nakrar fáar minuttir áðrenn teir fóru úr húsunum at hitta tann álopna, sendi annar av teimum ákærdu eini boð á Snapchat til eina vinkonu.
- Vit fara á eina sjálvsmorðsferð. Tað kann vera, tú ikki hoyrir frá mær aftur við tað fyrsta. Eg elski teg líkamikið hvat, skrivaði hann í boðunum, sambært kvinnuni.
Hon greiðir frá, at hon gjørdist kløkk og spurdi, hvat hendi. Stutt seinni fekk hon enn eini boð.
- Vit hava stungið ein mann 20 ferðir við øks fyri at hava stungið meg og ein vinmann, skrivaði hann, og lítla løtu seinni
- Bara rólig, tað var í sjálvverju.
Talan er her um tann ákærda, sum er sambært ákæruskriftinum bar øksina út til uppgerðina, legði órættaða niður og helt honum føstum, meðan hin høgdi við øksini, og sjálvur stakk órættaða nakrar ferðir við knívi ella onkrum øðrum spískum vápni.
Orsøkin til, at hetta er týdningarmikið fyri ákæran at fáa ført fram, er at hon skal prógva, at teir høvdu ætlanir um at drepa ella volda stóran skaða, umframt at teir báðir vóru við í ráðagerðini og framdu álopið.
Frágreiðingin hjá kvinnuni skal tí knýta hendan ákærda enn tættari at álopinum.
Annars eru tað løgreglufólk, sum hava vitnað í dag. Tey hava greitt frá, hvussu støðan var, tá tey komu á staðið, umframt umstøðurnar rundan um handtøkuna av teimum báðum ákærdu. Eisini hava tey greitt frá, hvussu løgreglan fann øksina, sum bleiv brúkt í álopinum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Lundi og álka: Altjóða veiðibann kann raka Føroyar
Nógv bendir á, at eitt altjóða veiðibann er ávegis. Bannið fevnir millum annað um veiðu eftir lunda og álku, og hetta kann raka Føroyar umvegis danska limaskapin í altjóða avtalu. – Eg fari at gera mítt til at steðga hesum, sigur Sjúrður Skaale um málið, sum verður viðgjørt í fólkatinginum í næstum.
Agreement on the Conservation of African-Eurasian Migratory Waterbirds – ella AEWA-avtalan – er heitið á altjóða avtaluni, ið kann enda siðbundnu føroysku veiðuna eftir lunda og álku.
AEWA-limalondini Kroatia, Italia og Luxembourg hava nevniliga sett fram uppskot um at gera broytingar í avtaluni. Orsøkin er, at hesi londini vilja hava eina sterkari verju av fulglasløgunum lunda, álku og reyðgrælingi.
Verður uppskot teirra samtykt merkir tað, at bann verður sett fyri at veiða, at taka egg og sum heild at órógva fuglin. Bannað verður eisini at goyma, nýta og selja ólógliga veiddan fulg og rænd egg.
- Tað eru uttan iva góðar orsøkir til hetta uppskotið. Fuglur má verjast við lóggávu - og ofta má tað gerast við lóggávu, sum fer um landamørk, um tað skal muna. Fuglur virðir jú ikki landamørk, sigur Sjúrður Skaale.
- Men í hesum føri sær út til, at Føroyar verða raktar av hesum banninum umvegis danska limaskapin í avtaluni. Og tað gevur onga meining. Veruleikin í Føroyum er ein annar enn í suðureuropa, og vit hava egna lóggávu um hetta í Føroyum. Føroyingar gerast alsamt meira tilvitaðir um umhvørvisvernd – eisini tá ið tað snýr seg um stovnsverju. At verja lundan og álkuna er okkara ábyrgd, og hana skulu vit taka. Um slíkar avgerðir verða trýstar inn á okkum hava tær onga legitimitet, og verða tí heldur ikki virdar.
Tíverri tykist tað vera breið undirtøka fyri hesum millum limalondini, sigur Sjúrður Skaale, fólkatingslimur fyri javnaðarflokkin, sum ætlar sær at royna at ávirka málið í fólkatinginum.
- Danska stjórnin hevur fyribils boðað frá, at hon ætlar sær ikki at atkvøða í málinum. Tað er ikki nóg gott. Kravið má vera, at danir venda sær ímóti hesum banninum og arbeiða aktivt fyri at verja føroysk áhugamál – til dømis við at undantak verður gjørt fyri Føroyar, sigur Sjúrður Skaale.
- Um danskur limaskapur í eini altjóða avtalu trumfar føroyska lóggávu, verður tað sera skaðiligt fyri ríkisfelagsskapin.
Fundur verður um málið í Europanevndini hjá fólkatinginum fríggjadagin.


text:
Statt stillur
Statt stillur ! - Tað er trupult fyri mong av okkum. Tey flestu hava úr at gera.
Aftaná at hava verið í tænastu í mong ár varð eg brádliga lagdur til viks í fleiri vikur. Eg sveimaði millum lív og deyð. Tær vikurnar lærdi eg, at øll kundu vera meg fyriuttan. Meðan eg ikki var førur fyri at virka, helt verk Guds ótarnað fram.
Eg má viðganga, at tað var ein trupul leksia at læra vegna stoltleika. Tað eyðmýkti meg. Okkurt varð tikið úr mær, og álíkavæl lærdi tað meg nakað, sum kundi fáa meg at steðga á, soleiðis at Harrin kundi halda áfram við mær, og mær tørvaði at hava álit á Honum.
Ísraels fólk mátti læra hetta, táið tey stóðu frammanfyri Reyðahavið. Táið Egyptar komu aftanífrá og oyðimørkin og fjøllini kringsettu tey frá øllum síðum, segði Móses við fólkið: "Harrin skal stríða fyri tykkum, men tit skulu vera still !" (2.Mós.14,13). Áh, tær dýrabøru leksiur Gud lærir okkum, táið vit uppliva, at Hann kann viðgera øll vandamál okkara á ein slíkan hátt, at tað er meira enn vit skilja. Og eg veit, at tessvegna kann eg nú prísa Gudi fyri undurfullu umstøður mínar í lívinum.
Statt stillur ! - Gud ynskir at tala við teg !
Umsett úr Our Daily Bread
Mikkjal á Bergi


text:
12. Sep 2017
Norðoya Sparikassi er høvuðsstuðul hjá tiltakinum “Slaktið”, sum verður í Tórsgøtu leygardagin 16. septembur. Hetta er eitt tiltak, har smakkiroyndir, livandi kríatúr, framsýningar av landbúnaðarmaskinum, tónleikur og mangt annað verður á skránni. Hvønn tíma verður eitt djór flett og greitt verður frá flettingini. ...
17. Aug 2017
Nú ber til at rita inn á netbankan sum app við tínum fingramerki. Tað kunnu øll, sum hava iPhone 5s ella nýggjari ella stýriskipanina Android við útgávu 6,0 ella nýggjari. Soleiðis ritar tú inn á netbankan sum app við tínum fingramerki:...
15. Aug 2017
Fríggjadagin 18. august kl. 18.00 verður fiskikapping á Kósabrúnni har Silvi vitjar og kl. 19 verður stórt vatnkríggj. Til ber at tekna seg til fiskikapping og vatnkríggj á deildunum hjá Norðoya Sparikassa. Seinasta freist at tekna seg er fríggjadagin 18. august kl. 15.00. Leygardagin...
14. Aug 2017
MÁNADAGIN 14. AUGUST - Kl. 19:00Fyrilestur við heitinum "Fiskivinnan og framtíðin – fyrimunir og vansar við ymiskum skipanum" verður á deildini hjá Norðoya Sparikassa í Klaksvík mánakvøldið 14. august kl 19.00. Símun Absalonsen og Arni Poulsen frá Grannskoðaravirkinum Numo leggja fram.Meira fæst at vita um...
08. Aug 2017
Atli Rasmussen er settur í starv í sparikassanum við ábyrgd av Váðastýring og Compliance sum høvuðsøki. Atli er útbúgvin cand.polit. frá Københavns Universitet og hevur seinastu 11 árini starvast sum deildarleiðari hjá LÍV.Atli er 52 ára gamal og búsitandi í Klaksvík. Hann tekur við starvinum...
26. Jul 2017
Úrslitið eftir skatt fyrra hálvár 2017 var eitt avlop á 8,1 mió. kr. í mun til 9,6 mió. kr. sama tíðarskeið í 2016 Virksemið økist Vøksturin í útlánum var 2,4 % ella 41 mió. kr. Útlánini øktust úr...
21. Jul 2017
Til allar Silvakundar !Skipanin við Silvamerkjum verður broytt. Í tí sambandi er seinasta freist at býta Silvamerkir um við Silvagávur fríggjadagin 22. september 2017. Eftir hetta ber ikki til at savna Silvamerkir longur. Ístaðin verður tað soleiðis,...
18. Jul 2017
Kl. 16.10 (18. juli) boðaði Nets frá, at trupulleikarnir eru loystir og til ber aftur at avgreiða kort í sjálvtøkum, eins og handlum. ...


text:
Tað veit den.. Her hevur verið stilt á blogginum í nakrar dagar. Eg havi snøkt sagt valt at tikið mína roynd fram um SukurSøtt, hvat halda tit? ikki so býtt ha? Tað er ikki bara bara, og tað hevur kraft mítt fulla fokus. So tí umberi eg fyri at tað hevur verið so stilt, men samstundis er eg fegin um, at eg endiliga havi lagt alla mína orku í mína útbúgving, tí hon hevur soo nógv at siga fyri meg.
So í øllum royndarhalløjnum, havi eg ikki givið mær tíð til so ræðuliga nógv annað. Alt hevur líka sum verið lagt á hyllina, og tað merkir eisini at eg ikki havi verið líka røsk, at gjørt allar venjingarnar og gongutúrarnar, sum Mona annars hevur lagt til rættis til okkum. Soleiðis er tað viðhvørt. Men í morgin, fái eg summarferiu, og tá ætli eg mær aftur í gongd. Til alla lukka hava vit venjingarnar og ljóðfílarnar í eina tíð afturat, so eg veit at vit eru fleiri, sum ætla okkum at halda fram við at brúka hetta.
(Til tykkum sum hugsa, “hvat sørin er hetta SKÍN’17, hon snakkar um?”, so kunnu tit lesa meira um tað HER)
Tað hevur nemliga verið sooo deiligt at verið partur av hesum skeiðnum hjá Monu. Eg hevði veruliga brúk fyri at fáa eitt skump í afturpartin, og tað syrgdi Mona fyri. SKÍN’17 hevur heilt sikkurt verið eitt hæddarpunkt hjá nógvum damum, hesar seinastu seks vikurnar. Eitt stórt herðaklapp til fittu Mona, sum er seo deiliga full av lívsgleði, og tað smittar!
Hóast eg ikki havi fullført allar venjingarnar, so havi eg lurtað eftir ljóðfílunum. Eg kláraði snøkt sagt ikki at lata verða, tá eg sá at síðsta evni var NÆRVERA! Er tað nakað sum er viðkomandi í 2017, so er tað júst hetta.
(hetta hevur eisini verið tað besta við skeiðnum SKÍN’17, at tað eisini hevur verið fokus á tí sálarliga partinum av einari sunnari tilveru)
Nærvera er nakað sum eg seti so stóran prís uppá, tá eg eri saman við fólki. Við nútímans tøknini er tað næstan sjálvdan, at ein upplivir nærveru. So seint sum í dag, snakkaði eg við eina vinkonu um hetta. Hvussu skulu vit deila okkara nærveru, tá vit eru ímillum fleiri fólk? Eg síggi til dømis ofta, at mammur, hava torført við at finna eina javnvág, har tær bæði geva barninum og gestunum 100% nærveru. Eg skilji tær væl og ber tað yvirhøvur til at verða til staðar fleiri staðni í senn? Tað eri eg ikki greið yvir, men nøkur megna tað nokk betur enn onnur. Soleiðis er tað jú við øllum. Trupulleikin er at vit verða drigin í ymsar rætningar, og tískil hava trupulleikar við at verða har vit eru.
Tað eina kvøldi í hesari vikuna, var eg soo troytt.. eg sovnaði á sofuni kl.19.30 og tað plagar ikki at henda.. eina løtu seinni flutti eg meg inn í kamarið og lá har og durvaði víðari. Náhh.. eg vakni so aftir um níggju-tíggju tíðina og hvat? eg havi onga telefon inni í kamarinum (KRISA!). So har liggi eg .. fór at hugsa.. (hvat gjørdi eg áðrenn eg átti telefonina?).. So fór eg at hugsa um, tá eg plagdi at verða og vitja ommu á strondum. Tað var áðrenn tøknin tók yvir..
Tá sótu vit bara har.. eg plagdi at sita uppi á borðinum og lena meg inn ímóti køliskápinum og hyggja út ígjøgnum vindeygað. Onkur gekk framvið vindeygað, onkur gekk niðri á kajuni, og tað var líka sum tað. Eg hevði tíð at keða meg. Tí at fáa hugskot, práta og bara lurta eftir hvat hini snakkaðu um. Eg var til staðar, tí har var onki annað, ið órógvaði meg. (okey, eg sovnaði eisini rættiliga ofta, men tit skilja hvat eg meini). Hetta var ein heilt annar heimur, sum eg tó eri sera glað fyri at eg slapp at verða barn og tannáringur í.
Eg veit væl at tíðirnar eru broyttar og vit hava aðrar tørvir nú. Men tað tykist sum um, at okkara tørvur á nærveru er minkaður. Ella er hann bara skumpaður til viks? Sosialu miðlarnir stjala okkara dýrabæru nærveru, og tað er gyseligt! Heldur tú ikki tað? (eg eri sjálv hervilig, til at sita við telefonini, so tað er ikki tí eg skal pussa gloriuna).
Men tað besta eg veit er tá tað er púra friðarligt. Onki sjónvarp, onki radio, bara Sigurd og eg við nátturðaborðið har vit snakka um leyst og fast. Nú ljóðar tað kanska sum um hetta er nakað sum ikki hendir so ofta .. Men altso, ofta er okkurt tendra í bakgrundini. Eg trúgvi í flestu húsarhaldum í dag, so er nógvur larmur.. Larmur kann lættliga doyva nærveruna, tí tað skal so lítið til, hjá okkum at blíva órógvaði.
Men hvussu kunnu vit betra um hetta?
Tað krevur altso at vit eru tilvitaði um, nær vit eru til staðar og nær vit ikki eru til staðar. Prøva og hugsa teg um.. Dugur tú at seta fingurin á, nær tú vært ordiliga til staðar í dag? Og kanska eisini nær tú slett ikki vært til staðar, men hevði ynskt at tú vært. (tú kanst eisini prøva at minnast, hvør orsøkin var til, at tú ikki vært til staðar hasa løtuna).
Nú bleiv hetta so langt hjá mær, men tað er tí at eg haldi hetta evni verða so umráðandi. Hvønn týdning hevur tað hjá okkum at vitja tey og tey, og fara her og har, um vit slett ikki eru til staðar at njóta tað? Sindur býtt ha?
Vónandi fekk tú okkurt burturúr av at lesa hetta, soleiðis at tú kanst gerast meira tilvitað um, hvussu tín nærvera ávirkar tínar gerandis upplivingar.
og TAKK til Monu fyri hesar seks vikurnar við SKÍN’17!!
M&K


text:
Kreativur ungdómur í útjaðaranum
Ungdómur, íverksetan og nýskapan skal tryggja framtíðina hjá útjaðaranum í Norðuratlantsøkinum. Hetta er hugsanin handan verkætlanina RYE, sum Granskingardepilin er virkin í.
Í samband við verkætlanina, er hesin stuttfilmur framleiddur:
http://www.youtube.com/watch?feature=player_embedded&v=BAXfTGLvRhw
Filmurin skal hugkveikja
Filmur er eitt stig á leiðini at vísa, at vit hava umstøðurnar og møguleikan beint við hondina og inni í okkum.
Grundarlagið er sannføringin um, at tað er landslagið, ið evnar okkara hugsanarhátt og og okkara rørslur, og landslagið ger okkum harðfør.
- Hugskot verða klakt í øllum landsløgum.
- Hugskot kunnu broyta okkara lív og broyta okkara samfelag.
- Hugskot kunnu broyta mátan vit síggja hvønnannan og umhvørvið.
- Hugskot kunnu broyta okkara kenslur.
- Hugskot kunnu avgera hvussu vit síggja dagin í morgin.
Flest ungir íverksetarar eru í útjaðaranum
Í Norðurírlandi, finnur tú teir flestu ungu íverksetararnar í útjaðaranum. Hetta vísa kanningar, sum felagið Advantage (www.advantage-ni.com) hevur gjørt. Hetta felag arbeiðir burturav við at stimbra íverksetan millum ung í Norðurírlandi.
Advantage er Norðurírski partnarin í verkætlanini The Rural Youth Entrepreneurship RYE, sum er samstarv millum Norðurírland, Føroyar, Grønland og Finnland.
Tað stóra málið við verkætlanini er, at skapa búskaparligan vøkstur í útjaðarasamfeløgunum í Norðuratlantsøkinum. Hetta við at eggja ungdómin til at brúka síni kreativu evni og fremja síni hugskot í verki, fyri í seinasta enda at stovna egið virkið við góðum fíggjarligum avkasti.
Verkætlanin mennir amboð til omanfyri nevnda endamál, hetta verður skraddaraseymað til okkara øki, og roynt í Føroyum, í Norðurírlandi, Grønlandi og Finnlandi.
Talan er um eina áhitna online-tænastu, ið inniheldur alt sum skal til, fyri at ein ugdómur við einum hugskoti, kann umskapa tað til eina fyritøku ella eitt virki. Alt sum krevst skal vera til staðar. Hetta verður ein gjøgnumskygdur og lættur máti at tilogna sær neyðuga vitan, fáa álit á egin evni til at menna eina burðardygga vinnulívsverkætlan, bøta um lokala tænastu, skapa tvørnationalar handilsleiðir og bøta um kappingarførið í egnum lokaløki.
Málið er eisini, at verkætlanin skal minka um fráflytingina av ungum úr útjaðaranum. Tí við at skapa grundarlag fyri fíggjarligum virkni verður eisini grundarlag fyri burðardyggum bygda- og útjaðarasamfeløgum.
Hátturin at náa hesum gyltu málum er at savna alla neyðuga vitan og royndir, ið hava við íverksetan at gera í luttakandi londunum. Í Føroyum verður hetta gjørt í samstarvi við Íverksetarahúsið, Vinnuhúsið, Vinnuframa og onnur, ið virka fyri sama endamáli.
Øll fáa atgongd til tey amboð, ið verða ment í RYE verkætlanini. Harumframt er málið, at hesi amboð áhaldandi verða ment og dagførd.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Orð og lag: Albert Edward Brumley
Týtt: Árni Jacobsen
Upprunaheiti: If we never meet again
1. Skjótt so endar várt lív her á foldum,
kanska skiljast vit nú seinastu ferð,
brátt upprennur tann stundin, tá Jesus
síni børn inn í Himmalin ber.
Niðurlag: Um á foldum ei vit hittast skulu aftur,
her, hvar sorgin mangan nívandi lá,
sig mær, skal ein dag í Himli eg tær møta
har við lívsánna, Jesusi hjá?
2. Har, ið lívsins træ í ævir blómar,
og har aldri nakar skiljast má.
Sig mær, skal ein dag í Himli eg tær møta
har við lívsánna Jesusi hjá?


text:
MENTA
MENTA leggur stóran dent á tætt og gott samstarv við kundarnar og at veita eina dygdargóða tænastu. Kundaskarin umboðar eina breiða viftu av øllum tí føroyska vinnulívinum umframt stovnar, kommunur, skúlar, við fleiri.
MENTA byrjaði upprunaliga sítt virksemi 1. november 1987 og er í dag størsta skrásetta grannskoðaravirkið í Føroyum við tólv starvsfólkum, harav trimum skrásettum grannskoðarum við drúgvum royndum. Hermund Jacobsen hevur starvast sum grannskoðari síðan 1980 og fekk góðkenning sum skrásettur grannskoðari í 1985. Alvi S. S. Nielsen hevur starvast sum grannskoðari síðan 1985 og fekk góðkenning sum skrásettur grannskoðari í 1990. Óli Regin Hansen hevur starvast sum grannskoðari síðan 1980 og fekk góðkenning sum skrásettur grannskoðari í 1985.
MENTA er undir góðskueftirliti og lýkur øll lógarásett góðskukrøv. Allir grannskoðarar hjá MENTA eru leypandi á góðkendum eftirútbúgvingarskeiðum.
GÓÐSKUÆTLAN
MENTA strembar eftir at veita einfaldar og haldgóðar loysnir, sum geva góð fíggjarlig úrslit fyri kundan
- at vera til taks, tá ið kundin hevur brúk fyri okkum
- at avgreiða arbeiðið skjótt og fullgott
- at útvega til ásettu tíð og fyri rímiligan kostnað
- at vera holl í ráðum
- at vera dagførd


text:
28. Jan 2012
07 Vestur hevur gjørt avtalu við Hegga fyri árið, ið inniber, at hann skal venja dreingjaliðið, umframt vikuligar felagsvenjingar fyri smádreingir og dreingir og fasta málmannsvenjing fyri allar aldursbólkar. Hegga skal eisini standa á odda fyri arbeiðinum hjá ungdómsdeildini at...
27. Jan 2012
Boðið verður til aðalfundar hósdagin 1. marts kl. 19:00 í SÍ-húsinum í Sørvági. Skrá sambært viðtøkum felagsins. ...
26. Jan 2012
Fyrr í vikuni gjørdi 07 Vestur avtalu við unga kvívíkingin, um spæl hetta komandi kappingarárið. Vit í 07 Vestur eru sera fegin um, at Tórstein velur at halda fram, og ynskja honum eisini tillukku við yrkisleikarasáttmálanum. 18 ára gamli Tórstein...
24. Jan 2012
Jens erik er í fínum selskapið, nú UEFA ger burturúr teimum fáu, ið enn spæla á hægsta støðið, eftir at teir hava rundað tey 40. Um Jens Erik verður skrivað:Asked whether he was starting to feel his age on...
21. Jan 2012
Í morgin fer eitt lítið ferðalag frá 07 Vestur til Keypmannahavnar. Hørður Johansen og Sølvi Egilsson skulu, í eina viku, venja á FC Copenhagen School of Excellence. Silva, ið hevur koyrt eitt serligt venjingarprogramm saman við teimum í vetur, fer við teimum. ...
19. Jan 2012
Í kvøld hava 07 Vestur og Tór-Ingar Akselsen úr Sandavági gjørt avtalu, ið inniber, at Tór-Ingar skal leika við felagnum hetta árið. Vit í 07 Vestur eru sera fegin um at fáa Tór-Ingar við aftur og ynskja honum tillukku við sáttmálanum. ...
16. Jan 2012
Mánadagin 23. januar kl. 18:30 byrjar venjingin hjá 1. deild aftur. Piotr Krakowski stendur aftur við róðri, nú 07 Vestur aftur skal berjast um uppflyting í bestu rekkjuna, Vodafone-deildina, sum tað kallaðist í fjør. Onkur nýggj andlit vera at síggja...
31. Des 1899
Øll liðini í 1. deild eru í dystið í dag. 3 dystir vóru kl. 15, vit spældu kl. 17 og seinasti dysturin í deildini byrjaði kl. 1800. Úrslitini síggjast her:


text:
Havfrúgvin sjósett 17.september/
Í kvøld var Jóanes Nielsen at hoyra í tíðindunum, hann greiddi frá sínum nýggja leiki, sum tey í løtuni eru við at venja og fyrireika á Tjóðpallinum. Høvundurin ljóðaði sjálvur so spentur um henda leikin, sum hann vildi reklamera fyri, at tað smittaði, hatta ljóðar eisini sum ein spennandi og dugnaligur hópur, sum skal syrgja fyri, at leikurin verður væl útborin (sí longri niðri) undir leiðslu av sjálvum Eyðuni Johannesen. Eg gleði meg sum eitt smábarn til premieruna.
Leikritahøvundurin nevndi Georg Brandes gamla og krav hansara um, at bókmentirnar skulu nema týðandi samfelagsspurningar og leggja upp til kjak. Georg Brandes segði m.a:
"Det, at en Litteratur i vore Dage lever, viser sig i, at den sætter Problemer under Debat. Saaledes sætter f. Ex. George Sand Ægteskabet under Debat, Voltaire, Byron og Feuerbach Religionen, Proudhon Eiendommen, den yngre Alexander Dumas Forholdet mellem de to Kjøn og Emile Augier Samfundsforholdene. At en Litteratur Intet sætter under Debat er det samme som, at den er ifærd med at tabe al Betydning. Det Folk, som frembringer den, kan da længe nok troe, at al Verdens Frelse vil komme fra det, det vil see sig skuffet i sin Forventning; det bliver ikke mere et saadant Folk, som styrer Udvikling og Fremskridt, end Fluen gjorde det, da den mente at drive Vognen frem, fordi den nu og da gav dens 4 Heste et ubetydeligt Stik"
HVAT HENDIR TANN DAGIN, TÁ FISKIMENN FÁA EINA HAVFRÚGV Í TROLIÐ? Á TJÓÐPALLINUM ERU TEY FARIN UNDIR VENJINGAR AV NÝSKRIVAÐUM LEIKI EFTIR JÓANES NIELSEN, SUM MILLUM ANNAÐ SETIR HENDAN SPURNING.
“Vit byggja Føroyar á aldum. Vit reka á kenslunnar havi.
— Úr yrkingini "Hugo er deyður"
- Tað merkir m.a. at okkara fiskivinna og samfelagið sum byggir á vinnuna, er sera viðbrekið, og júst tað er kjarnin í leikinum HAVFRÚGVIN. Høvðuspersónurin Olivar gjørdist avlamin á trolaradekki, og gjøgnum hansara kritisku eygu, og sambondini sum hann hevur við familju og kenningar, uppliva vit Føroyar í dag.
Soleiðis sigur Jóanes Nielsen um nýggja leikin HAVFRÚGVIN, sum hevur heimspremeru á Tjóðpallinum leygardagin 17. september.
Vit kenna Jóanes sum eitt slóðbrótandi skald, ið fevnir víða, bæði á bundnum og óbundnum máli, sum yrkjari og sum stuttsøgu- og skaldsøguhøvundi. Umframt ein ídnan viðmerkjara til samfelagskjakið. Eisini er nýggj føroysk skaldsøga á veg frá honum. Skaldskapurin hjá Jóanesi er týddur til fleiri mál.
Jóanes hevur fingið Norðurlendska Dramatikaraprísin, Mentunarvirðisløn Landsins, Mentunarvirðisløn M. A. Jacobsens og FMA fyri Ársins sangtekst. Eisini hevur hann verið tilnevndur Bókmentavirðisløn Norðurlandaráðsins fimm ferðir. Jóanes hevur eisini fleiri ferðir móttikið starvsløn fra Mentunargrunni Landsins.
EITT SPENNANDI TOYMI AV FØROYSKUM UNGUM LISTAFÓLKUM
Leikstjóri er Eyðun Johannessen og hann hevur verið eisini verið ráðgevi hjá Jóanesi í sambandi við leikritið. Afturat sær hevur hann hesuferð eitt heilt serstakt toymi av royndum, ungum og dugnaligum føroyskum listafólkum. Altjóða pallsniðgevin Sámal Blak ger pallmynd og búnar. Sámal hevur gjørt pallmyndir til operur, sjónleikir og konsertir kring heimin og hevur vunnið fleiri virðislønir. Tónaskaldið Jens L. Thomsen, ið vit m.a. kenna frá bólkinum ORKA, ger tónleik og ljóðmynd. Filmsleikstjórin Heiðrik av Heygum, ið gjørdi ræðufilmin SKULD og videoløg fyri m.o. EIVØR og BYRTA, stendur fyri videoupptøkum. Turpin N. Djurhuus stendur fyri ljósdesigni og Gunn Reginsdóttir Joensen er koreografur.
Leikarar eru: Annika Johannessen, Beinta Clothier, Súsanna Tórgarð, Hjálmar Dam, Páll Danielsen umframt Høgni Olsen og Eyð Matras, sum fyri fyrstu ferð eru at síggja á Tjóðpallinum.


text:
BEN’S COOKIES
Hetta var fyrsta uppskriftin er legði út á SukurSøtt og trúgv mær, hóast uppskriftin skjótt er ára gomul, so er hon enn júst líka góð.
Tá vit vóru í London í januar mánaða, rendu vit okkum í hesar cookies, sum kallast Ben’s Cookies. Aldrin hevði eg áður smakkað nakrar ið vóru soooo góðar! Tær eru yvirdrivið ósunnar, og smakka tí heilt ófatuliga væl! Tá vit komu heim, bleiv eg við at hugsa um hesar køkurnar, áhh sum mær longdist! So eg fór beint á netið at leita, og haps eg fann eina uppskrift. Hana vil eg so deila við tykkum í dag. Hesar cookies eru sera lættar at gera, so tað er bara at leypa út í tað.
Eg hevði eina so fitta vinkonu á vitjan í vikuskiftinum, so hetta var ein góður umskyldningur fyri at fara at baka hesar lekkru cookies. So ein tøkk til Mariu, fyri góða hjálp og myndir!
Uppskrift uppá umleið 15 cookies
275g Mjøl
200g Smør
50g Kakao pulvur
300g Sukur
1 egg
200g Ljós sjokuláta
200g Hvít sjokuláta
Arbeiðsháttur
Set ovnin á 200 stig.
Tann ljósa og hvíta sjokulátan skal skerast í smá pettir, men lat 15 størri puntar verða eftir, tí teir skulu koyrast í miðjuna av hvørjari cookie, áðrenn tær fara í ovnin.
Píska sukurið og smørið saman og koyr síðani eggið í, og pískar aftur. So verður kakao pulvurið og mjølið sílað í, og so pískar tú tað væl saman. Koyr síðani teir smáu sjokuláta puntarnar í, og rør saman við einari sleiv.
Deiggið er sera bleytt og svansut, so tað kann verða ringt at arbeiða við. Rulla tað í umleið 15 bóltar (ella forma 15 “bóltar” á plátuna við skeið). Síðani trýstur tú ein stóran sjokuláta punt í miðjuna á hvørjari cookie, og dekka so yvir aftur við deiggi.
Stilla plátuna mitt í ovnin, og baka í 8 minuttir (tær kunnu bakast longri. Jú longur tú bakar, jú harðari blíva tær) Tá tú tekur plátuna út, skulu tínar cookies vera eitt lítið sindur harðar um kantin, men bleytar á miðjuni. Tú fert kanska at halda at tær hava fingið ov lítið, men tær skulu kølna í einar 15 minuttir, og síðani eru tær klárar at eta. Sjokulátan í miðjuni skal nemliga verða bleyt.
Hetta er uttan iva okkara yndis dessert, fyri tíðina. Tú verður neyvan skuffað, men kanska eg skal heilsa og siga, at líkt er til at tú fert at kenna trongd, til at endurtaka succes’ina.
BONUS INFO – Um tú fært tær eina cookie dagin eftir, hon er bakað, so koyr hana í microovnin í 10 sekund, so er hon júst sum nýbakað!
Vælgagnist!
M&K


text:
Sjálvt um dreymakendu inngangsorðini um náttarbørnini, sum lofta við eygnasteinum, benda á kendar surrealistiskar leiðir, er eisini okkurt nýtt í seinasta yrkingasavninum hjá Tóroddi Poulsen, Ferðamaður í egnum heimi, sum Sprotin gevur út.
Henda heim hava vit havt innlit í síðani yrkjarin og listamaðurin gav sítt fyrsta yrkingasavn út í 1984, og stjørnurnar í byrjanini av nýggju bókini, sum er tann 39. í røðini, minna um hesa fyrstu bókina, Botnfall. Poetiski og listarligi heimurin hjá Tóroddi Poulsen er bæði sjáldsama samanhangandi og fjølbroyttur og í nýggja savninum tekur hann enn eitt stig móti teirri fullkomnu abstraktiónini, samstundis sum hann er heilt niðri á jørðini, tá hann á gløggskygdan hátt viðmerkir nútíðarsamfelagið.
Fyrsta yrkingin er eitt fagnaðarkvæði til grótbrotini, sum byrjar við, at yrkjaraegið minnist aftur á tíðina, tá hann arbeiddi við at spreingja og bora í grótbrotinum á Boðanesi. Fleiri av yrkingunum eru gløggar eygleiðingar av ymiskum løgnum, sum er púra vanligt í okkara tið, t.d. Líkskoðan, ið snýr seg um tey mongu, ið hugna sær um kvøldarnar við at hyggja at ótepsiligum morðum í krimifilmum. Ein onnur yrking er ein heldur speisk viðmerking til okkara ólavsøkuvanar og onkra aðrastaðni merkjast frustratiónirnar um allar tær óseldu bøkurnar, ið hópa seg upp kring yrkjaraegið.
Tvey sløg av tekstum eru í yrkingasavninum - munurin er frámerktur við ávikavist einari og tveimum stjørnum - ið er sett saman av konsentreraðum yrkingum við fáum orðum á hvørjari reglu og av smáum prosabrotum við gerandisligum og einføldum hugleiðingum um tilveruna, um trúgv og longsulin eftir posti og kærleika. Í báðum pørtum hómast ein filosofisk játtan til antimaterialismu og endamálsloysi; vit kunnu einki taka við okkum, tá vit doyggja. Lívið er eittmál í sær sjálvum, og tessvegna er tað óneyðugt at brúka tilveruna til at leggja ætlanir. Samstundis verður funnist at øllum okkara virknisfremjandi tiltøkum, sum javnan verða uppdaterað, so at alt verður skjótari at gera: “Følnaða leyvið verður ikki sópað saman longur. Tað verður sogið. Alt skal vera so lætt og skundmikið at tað nóg illa sleppur at sveima. At njóta løtuna áðrenn hon verður ævinligt støv...” (s.14)
Undirheitið á bókini er Loyniljóð, fleiri av yrkingunum tykjast onkursvegna afturlatnar kring seg sjálvar, tær upploysast ella flyta seg undan fatanini til ótítøkiligar skuggar, skýggjaflókar og mjørka. Grótbrotið og grótið lívir, og tað sama er galdandi fyri heystlitta leyvið, sum eisini kann brúkast til erotiskar dreymar. Nýggja yrkingasavnið hjá Tóroddi Poulsen er fult av góðum yrkingum og í yrkingini á síðu 84 er yrkjaraegið á veg til himmals í einum báti, sum er drigin upp á turt: “eg fari víðari/ taki einki við mær/ seti meg í ein bát/ sum hevur ligið/ á havsins botni/ og sum nú/ er drigin upp á turt/ so eg kann sita í honum/ og halda leiðina fram/ inn í himmalin”.
Á marknaðinum 13.10.2017


text:
Mangan verður sagt, at veðrið má sær sjálvum ráða, og soleiðis verður eisini komandi dagarnar. Og veðurforsøgnin fyri fríggjadagin og leygardagin sær einki serlig út. Boðað verður frá nógvum vindi, og heldur ivasomum fótbóltsveðri.
Og tí er avgerð tikin um, at U21-landsdysturin millum Føroyar og Litava ikki verður á Svangaskarði, men er fluttur á Tórsvøll í staðin.
Tað skrivar Fótbóltssambandið á heimasíðuni í kvøld.
Dysturin verður altso leiktur á Tórsvølli fríggjadagin klokkan 17:00.
Tað verður eftir øllum at døma ov nógvur vindur á Svangaskarði fríggjadagin. Tí er U21-dysturin móti Litava fluttur á Tórsvøll (Savnsmynd: Sverri Egholm)


text:
Í Danmark siga átta út av tíggju kommunustjórum, at kommunurnar spara pening við at bjóða kommunalar uppgávur út. Seks út av tíggju kommunstjórunum halda eisini, at kommunalu uppgávurnar verða betri loystar av privatum fyritøkum. Niðurstøðan hjá Dansk Industri er tí, at hóast tað kann tykjast at vera ein tung og trupul tilgongd at bjóða kommunalar uppgávur út, so loysir hetta seg í longdini.
Ein mennist við at venja, og tað er eisini galdandi, tá kommunurnar skulu gerast dugnaligari til at bjóða kommunalar uppgávur út, soleiðis at eisini privatar fyritøkur kunnu bjóða uppá tær. Í fyrstu atløgu eru tað nógvar kommunur, sum uppliva tað umsitingarliga strævið at bjóða uppgávur út. Men átta av tíggju kommunustjórum halda tó, at økt útbjóðing – hóast stríðið – sparir kommununi pening. Hetta vísir ein kanning, ið er gjørd millum teir 98 kommunustjórarnar í Danmark.
”Vit kenna aftur, at útbjóðingararbeiðið kann vera tungt umsitingarliga. Tað er ikki bara galdandi fyri kommunurnar, men eisini fyri veitararnar, sum ofta skulu brúka nógva tíð og orku uppá at geva tilboð. Men vit kenna eisini aftur, at tað loysir seg at bjóða uppgávur út.” Hetta sigur Peter Bay Kirkegaard, ið starvast sum leiðandi ráðgevi hjá Dansk Industri. Hann vísir til tøl frá útbjóðingarportalinum, ið vísa, at hvørja ferð ein kommuna hevur brúkt eina krónu til at gera útbjóðingartilfar, so vinnur hon 10 krónur aftur í seinni sparingum.
Tað vísir seg eisini, at alt fleiri danskar kommunur fáa royndir við at bjóða út. Upplýsingar frá Innanríkis- og Heilsumálaráðnum vísa, at donsku kommunurnar bjóða uppgávur út fyri tilsamans 57 milliardir krónur, sum svarar til ein fjórðing av teimum uppgávunum, ið kunnu bjóðast út.
Talið av uppgávum, ið verða bodnar út, er støðugt vaksið seinnu árini, væl stuðlað av einari semju millum kommunufelagið og stjórnina um, at 26,5 prosent av kommunalu uppgávunum skulu bjóðast út í 2010. ”Teir kommunustjórar, sum ikki halda tað loysir seg at bjóða uppgávur út, áttu tí at lært av teirra starvsfeløgum, sum hava víst, hvussu ein kann heysta vinning í sambandi við útbjóðing,” heldur Peter Bay Kirkegaard.
Tað er eisini áhugavert, at 64 prosent av kommunustjórunum halda, at uppgávurnar verða betri loystar, tá tær verða bodnar út. ”Tað er ein rættiliga jalig meting og eitt týðuligt tekin um, at samstarv millum tað almenna og tað privata er ein fyrimunur fyri allar partar,” slær ráðgevin hjá Dansk Industri fast.
Í hesum sambandi kann leggjast afturat, at á Vinnudegnum, ið verður hildin næsta fríggjadag, fer Guðrið Weihe at hava eina framløgu við heitinum ”Alment-Privat samstarv – eisini í Føroyum? Guðrið Weihe er serfrøðingur innan alment-privat samstarv og arbeiðir fyri ráðgevarafyritøkuna COWI. Sí annars meira um hetta í aðrari grein á heimasíðuni hjá Vinnuhúsinum.


text:
1992-: Formaður fyri Navnanevndini.
1993-: Situr í Íslandsnevndini fyri Fróðskaparsetur Føroya.
1994-: Situr sum føroyskt umboð í stýrinum fyri NORNA (Nordiska samarbetskommitén för
namnforskning).
2011-: Nevndarlimur í Orðabókagrunninum.
2013-: Nevndarlimur í Føroyskum Kirkjumáli.
2013-: Nevndarlimur í Málráðnum.
Situr í einum arbeiðsbólki í sambandi við týðing av Føroyingasøgu.
Situr í einum arbeiðsbólki í sambandi við útgávu av kirkjubókum.
Harumframt í styttri ella longri tíðarskeiðum m.a.:
Varadeildarformaður á Føroyamálsdeildini.
Ritstjórnarlimur í máltíðarritinum Máltingi.
Ritstjórnarlimur í Fróðskaparritum.
Nevndarlimur og varanevndarlimur í Norðurlendskum felag fyri orðabókargerð (NFL).
Nevndarlimur í Magistarafelagi Føroya.
Nevndarlimur í Fróðskaparfelagnum.
Limur í nevnd at endurskoða navnalógina.
Limur í gøtunavnanevnd í Skála kommunu.